text:
Orð: Heine Lützen
Lag: D. Huff
Nóa, øll her niðri tosa bert um teg,
Nóa, halt uppat, tú fert jú ongan veg,
øll hesi ár tú hevur bygt, tó ei tit eru burturrykt,
terri er við sama lag, vit vænta einki regn í dag.
Nóa, spar tær bert alt nærlagni og slit,
Nóa, eg haldi tú hevur mist títt vit,
slappa av, og spar tín mátt, kom oman her og hav tað gott,
terri er við sama lag, vit vænta einki regn í dag
Nóa, hurðin stendur opin enn í dag,
Nóa, lastar tvey av hvørjum slag,
fyrireikar langa ferð, hvat nyttar tað, tað sama ger,
terri er við sama lag, vænta einki regn í dag.
Nóa, støðan er hin sama enn í dag,
hóast tey ei trúðu tí, so hendi tað,
vandin nú er eins og tá, tá harrin dømir syndina,
halda fram við sama lag, tey vænta einki regn í dag.


c: text/html

text:
Tá Nephew fór á pall á Smukfest festivalinum í Skanderborg í Danmark í gjárkvøldið, hevði bólkurin skipað fyri einum heilt serligum innslagi.
Tá bólkurin spælir konsertir hevur sangarin Simon Kvamm til vana at skipa fyri einari kapping, har hann fær áhoyrararnar at kappast í hvør klárar at syngja harðast. Soleiðis var eisini í gjár, men hesaferð hevði bólkurin skipað fyri, at ein heilt serligur dómari skuldi døma hvør vann kappingina.
Tá áhoyrararnir høvdu sungið hart við, tók Simon Kvamm orðið.
- Nú fari eg eftir einum óheftum dómara, sum skal velja ein vinnara, segði Simon Kvamm ímeðan hann hálaði Fríðrikk krúnprins á pallin.
Krúnprinsurin fekk áhoyrararnar at syngja eitt sindur afturat, áðrenn hann valdi vinnaran, skrivar TV2.

robotstxt: allowed

filter: keep


text:
Í dag er eitt ár síðani at svenski journalisturin, Kim Wall, varð myrd av Peter Madsen umborð á kavbátinum Nautilus. Runt allan heimin minnast tey Kim Wall við at fara út at renna.
Kim Wall verður heiðrað við at fólk fara at renna í býum sum Keypmannahavn, Beijing, New York, og í heimbýi hennara Trelleborg í Svøríki.
Í New York fara tey at renna á teimum teinunum, har Kim Wall vanliga rann tá hon las journalistikk har. Teinurin gongur frá tí gøtuni har Kim Wall búði, til Columbia University, har hon las journalistikk. Kim Wall búði eitt tíðarskeið í Beijing, og har verður eisini runnið.
Tiltakið, sum kallast “Renn fyri Kim” verður eisini hildið í Tel Aviv, Paris, Istanbul, Stokkhólmi, San Francisco og Berlin.
Tilmeldingargjaldið fer til Kim Wall Mindefond, sum hvørt ár gevur ferðastudning á 5000 dollarar til kvinnuligar journalistar, sum arbeiða í sama anda sum Kim Wall gjørdi.


text:
Guð letur fíggindan døma fyri seg; trúgv tí ella ei
VEI teimum sum løgskipa órættvísar løgskipanir, og sum skriva herviligsemi sum teir hava fyriskrivað;
2 At venda til viks hinar tørvandi frá dómi, og at taka burtur rættin frá hinum ørmu av fólki mínum, at einkjur mega vera teirra bráð, og at teir mega ræna hini faðirleysu!
3 Og hvat vilja tit gera í heimsøkingar-deginum, og í oyðingini sum skal koma fjarvegis frá? til hvørs vilja tit flýggja eftir hjálp? og hvar vilja tit eftirlata tykkara dýrd?
4 Uttan meg skulu teir lúta niður undir fangarnar, og teir skulu falla undir hinar vignu. Fyri alt hetta er firtni hans ei vend burt, men hans hond er strekt út enn.
5 ¶ O Assýriari, sproti firtni mínar, og stavurin í teirra hond er mín harmavreiði.
6 Eg vil senda hann ímóti eini hyklariskari tjóð, og ímóti fólki vreiði mínar vil eg geva honum eina álegging, at taka herfongin, og at taka býtið, og at traðka teir niður sum evjuna í gøtunum.
( Esaiah 10:1—6 FKJ )
Guðs VEI-róp ljóðar her eisini ímóti Føroya Løgtingi. Vers 1-2 lýsa Føroya Løgting uppá ein prikk: skattalætta til tey ríku, meðan man snidrar frá pensjonistunum, einkjunum, fiskimanninum, teimum sjúku og faðirloysingunum.
Ja, VEI teimum, sum skriva órættvísar ásetingar!!!
Guð fer at døma slík. Guð í himninum fer fyrr ella seinni at hála tykkum niður aftur, tykkara órættvísa pakk. Takk og lov fyri, at hann ikki letur slíkt svans ganga fyri seg í allar ævir. Ja, halelujah!!!
Ja: HARRIN sendi Assýriaran, sín vreiðinnar koyril ímóti einum fólki, sum hevði vent honum bakið, og tænti Ba´-a-lim. Guð sendi ein fígginda ímóti teimum, sum IKKI KENDI HANN. Men GUÐ hevði tikið sína verjandi hond burtur frá eini uppreistrarsamari tjóð. So eg sigi: er tað so snedugt, at Guð LETUR sjia-muslimar gera seg inná ein vesturheim, sum hevur vent honum bakið? Nei, Guð verjir okkum ikki longur. Guðs vreiðinnar koyril fer nokk at koma ímóti okkum. Guðs rættvísu dómar standa fyri framman. Kom, Harri Jesus.
Ríkdómar gagna ikki á degi vreiðinnar: men rættvísi bjargar frá deyða.
( Orðtøkini 11:4 FKJ )
21 ¶ Ikki hvør tann, ið sigur við meg, Harri, Harri, skal ganga inn í kongadømi himins; men hann, ið ger vilja Faðirs míns, sum er í himni.
22 Mangir vilja siga við meg á hinum degi, Harri, Harri, hava vit ikki propheterað í navni tínum? og í tínum navni hava kastað út djevlar? og í tínum navni gjørt mong undurfull verk?
23 Og tá skal eg vátta teimum, Eg kendi tykkum aldri: farið burtur frá mær, tit ið virka misgerð.
( Matth. 7:21—23 FKJ )
… lógloysis-menniskjað kemur ikki til himmals. VEND UM og elska GUÐS LÓG! (til følsk trúgvandi)


text:
- Tíðindi, mentan og ítróttur
Olaf Johannesen fekk Ársins heiðursvirðisløn
Fyri løtu síðan varð sjónleikarin, Olaf Johannesen heiðraður við Ársins heiðursvirðisløn í Skuespilhuset í Keypmannahavn, tá Reumert virðislønirnar fyri 2018 í kvøld vórðu handadar á stórfingnum hátíðarhaldi í dýrdarveðri. Ársins heiðursvirðisløn er hin størsta virðislønin, ein kann fáa í Reumerthøpi. Heiðursvirðislønarmóttakarar hava fyrr verið Lisbeth Dahl, Lars Mikkelsen, Bodil Udsen og Ghita Nørby.
Ein sjónliga fegin og takksamur Olaf Johannesen, ið júst er liðugur at framføra vælumtókta og ummælarrósta leikin, Diktatorin á Nørrebro Teater, segði eftir handanina, at hann og familja hansara nú fóru at njóta summarið.
- Eftir eina tíð við nógvum arbeiði verður fantastiskt at njóta lívið, summarið og rósurnar, segði Olaf.
Olaf Johannesen og unnusta hansara, leikstjórin og sjónleikarin, Marita Dalsgaard, vóru til hátíðarhaldið í Skuespilhuset við børnum teirra. Tey nutu øll heiðurin, góða selskapið, rómin, lagið og veðrið saman.
– Hetta er eitt heilt einastandi kvøld, har vit saman njóta fruktirnar av nógvum tímum av hørðum og miðvísum arbeiði, søgdu tey bæði, og børnini tóku undir við foreldrunum.
Eingin vanligur sjónleikari
Søren Kaare Andersen, stjóri í Bikubenfonden, handaði Olafi Ársins heiðursvirðisløn, ið var hæddarpunktið á kvøldinum. Hann segði millum annað, at Olaf als, als ikki var ein vanligur sjónleikari, men ein framúrskarandi leikari, sum hevði eina einastandi yrkisleið í donskum sjónleiki. Ein sjónleikari, sum altíð velur at taka av avbjóðingum.
Søren Kaare Andersen fór á eina ferð gjøgnum starvsleiðina hjá Olafi, har hann í stuttum kom inn á tey ymisku størvini í inn- og útlandi, sum Olaf hevur leikað og sambært Søren Kaare Andersen meistrað til UG. Síðan gav hann orðið til ein sjónliga kenslubornan Olaf Johannesen.
Í takkarøðu síni legði Olaf Johannesen út við at siga, at hann bara var ein púra vanligur sjónleikari. Hann takkaði Bikubenfondinum og Reumertráðnum fyri stóra heiðurin. Hann legði dent á, at tad vóru mong, hann fegin vildi takka. Hann vildi takka øllum teim, ið høvdu boðið honum innar og øllum teimum, sum høvdu tikið hann við.
Eina serliga hjartaliga tøkk veitti Olaf børnum sínum, Johannes, Antoniu, Sigrid, Tobias og Sissal. Síðan gav hann konu síni, Maritu Dalsgaard, eitt stórt klemm á pallinum og segði, at Marita hevði givið honum tí vón, áræði og dirvi, sum hevði við sær, at hann megnaði at arbeiða og avrika. Hann undirstrikaði, at Marita var klókasta sjónleikarmenniskja, sum hann kennir. Olaf endaði røðuna við at siga, at tað var solidariteturin í sjónleikinum, ið sambindur.
Livandi palllist
Reumert virðislønirnar, ið eru uppkallaðar eftir sjónleikaranum, Poul H. Reumert, sum livdi frá 1883-1968. fevna um alla danska palllist. Tað er Bikubenfonden, sum stendur aftanfyri virðislønirnar, ið hava verið handaðar á hvørjum vári síðan 1998. Hetta er sostatt tjúgunda árið, Reumert virðislønirnar verða handaðar.
Handaðar verða virðislønir í 16 flokkum, umframt 10 virðislønir til serliga gávað. Eitt serligt ráð velur móttakararnar av virðislønunum. Ráðið verður valt av Bikubenfonden, og liminir í ráðnum eru serkøn innan sjónleika- og palllistina. Liminir eru í høvuðsheitum millum fremstu sjónleikaummælarar ella persónar við serligum tilknýti til sjónleikaheimin.
Endamálið vid Ársins Reumertvirðislønunum er at seta sjóneykuna á livandi pallistina fyri at heiðra nakrar av størstu donsku pallistafólkunum og kveikja áhuga fyri livandi sjónleikin í Danmark.
Vertir til hátíðarhaldið vóru Mille Lehfeldt, Laus Høybye og Jakob Fauerby, og tey syrgdu fyri at áskoðarar fingu eitt kvøld, sum var á tremur við tónleiki og satiru. Virðislønanhandanin varð framleidd av Det Kongelige Teater og pallsett av leikstjóranum, Birgitte Næss-Schmidt við scenografi frá Marianne Nilsson.
Umframt stóra heiðurin fekk Olaf Johannesen 200.000 krónur.
Vunnið áður
Olaf Johannesen er føddur í 1961. Hann er útbúgvin sjónleikari á Odense Teaters skuespilskole í 1986. Hann hevur millum annað verið við í sjónleikinum Jeppe på Bjerget á Grønnegårdsteatret í 2016, Vredens Druer á Betty Nansen, Peer Gynt á Schauspielhaus Dusselforf og Samtale før døden og Mefisto á sjónleikarhúsinum Betty Nansen, har hann vann Reumert-virðislønina fyri besta manliga leiklut í 2014.
Í films- og sendirøðshøpi hevur Olaf Johannesen millum annað verið við í Skammens datter, Borgen, Forbrydelsen 3 og Broen 3, sum eru sera vælumtóktar bæði í Danmark og útlondum.
Sí eisini


text:
Asbest er sera heilsuskaðiligt og skal tí latast inn fyri seg til IRF, væl innpakkað. Tað er dustið frá brotnaðum plátunum, ið elvir til lungnakrabba. Anda tað ikki í teg.
- Takplátur
- Veggplátur
- Isolerað rør
Hvar kann tað latast inn?
Privat: Á kommunalu endurnýtsluplássini. Heilar asbest plátur skulu av trygdarávum liggja væl á platti, pakkaðar inn, so heilsuskaðiligt dust ikki stendur frá. Avskurðir skulu vera í posa, so dust ikki stendur frá.
Vinna og kommunur: Til IRF á Gjánoyri – eftir avtalu við IRF.
Hvar fer tað?
Asbest verður tyrvt á umhvørvisgóðkendum tyrvingarplássi hjá IRF. Asbest má undir ongum umstøðum brennast.


text:
Feministar go home! Eg meini tað! Árliga bilsýnið átti at verið mansins, á hvørjum ári!
Men javnstøðan hevur viljað tað so, at kvinnan eisini hevur ábyrgd av fýrahjólaða akfarinum, sum hon jú brúkar, eins væl og maðurin. Hví kann man ikki bara sleppa at koyra í frið, uttan at hugsa um sýn, bensin og dekkskift?
Ná, men soleiðis er tað. Og hendan mikudagin átti eg tørn. Eg havi átt tørn nakrar ferðir fyrr, so eg burdi verið trygg í støðuni eftirhondini, men nei.
Fyrst er tað at finna hatta vælsignaða bilverkstaðið. Eg ivist altíð hvønn veg eg skal koyra ígjøgnum hasa villiniborgina, sum eg upplivi hasar síðuvegirnar, áðrenn man kemur uppá pláss.
Kø. Tað var ikki verri, tí so geri eg bara sum hini.
Bara ikki eg koyri við síðuna av hasum sporunum, sum fremstu hjólini skulu raka á. Ná, hasin fitti maðurin guidar meg ígjøgnum. “Longri fram, longri fram, kom bara, her er eitt sóritt petti eftir enn”, sigur hann og vísir við ørmunum, hvussu langt eg kann koyra aftrat. Løgið, sum man kan fáa hugleiðingar til eina undirlívskanning, tá man fer til kanningar við bilinum, hugsi eg og koyri. “Ja, kom nærri, nærri, ikki sooo nær, steðga!”
Hví havi eg nervar?
“Ja, vissi tú so setir á støðuljós.” Eg blinki til høgru og koyri langljósini frá. “Ja, hatta koma vit til. Vissi tú líka setir á støðuljósini fyrst?”
Eg veit slett ikki, hvussu man setir á støðuljós, hvat eru støðuljós? Eg snari lítla dibbiduddinum, sum man dreyar fyri at tendra og sløkkja ljósini við, tit vita, hin dibbiduddirin, sum er har uppi við róðrið vinstrumegin, vissi eg snari hann aftur og fram, so má tað for hundin raka á tað rætta. Plagar hann ikki at taka yvir, hasin maðurin? Hví siti eg í bilinum enn?
“So fara vit afturum at vita, hvussu út sær. Vissi tú setir í bakgear, ja. Vissi tú líka...” – Orsaka, men er tað ikki lættari vissi tú bara setir teg her handan róðrið? Sigi eg og blunki mítt besta “kvinde i nød” blunk.
“Tað verður beinanvegin, vit kanna líka ljósini fyrst, hetta gongur fínt”, sigur hann og flennir so hjartaliga. Oh my lordie, eg føli eg býtta. Hví kundi maðurin ikki taka sær frí eina løtu, so eg slapp undan hesari pínligheitini?
Endiliga tekur hann yvir og bjóðar mær at seta meg í bíðirúmið.
So fellur dómurin.
“Har sær alt mest sum gott út, og hann sleppur ígjøgnum. Bara líka fáa hondbremsuna strammaða, tú veitst (the fuck do I know), og so er ein lítil pera vinstrumegin, sum skal skiftast. Men eg gevi honum eitt stempul.”
“Also, hvar fái eg so hatta stemplið? Skal eg koyra til onkran at verða stemplað. (Halt kipp ikki, hann hevur “jul og glade dage”, hasin bilmaðurin, eg síggi á honum at eg havi spurt um okkurt býtt, hann bara flennir, hatta er ikki bara blíðskapur).
“Tú sær tað her í rútinum”, svarar hann og peikar á høgru síðu á forrútinum, har okkurt er klistrað á. “Vit síggjast vónandi næsta ár” sigur hann og smílist.


text:
Vegleiðing til innritan í Netbankan10-05-2010
'Livandi' vegleiðing um innritan í nýggja netbankan er gjørd fyri at lætta um hjá kundum, sum rita inn fyrstu ferð
Vit skifta KT-veitara03-05-2010
Komandi vikuskifti 7. - 10. mai verða flestu av okkara KT-skipanum umlagdar til nýggjan veitara. Hetta merkir, at nakrar av tænastum okkara verða óvirknar í hesum tíðarskeiðnum
Eik stuðlar Barnabata29-04-2010
Mikudagin var Eik við til at hátíðarhalda, at Barnabati hevur 30 ár á baki. Við hátíðarhaldið í Perluni, handaði Ólavur Jensen, vegna Eik Gávugrunnin, forkvinnuni ein kekk upp á 50.000 krónur
Flogferðaseðlar burturlutaðir29-04-2010
Eik hevur burturlutað fimm flogferðaseðlar millum tey, sum hava sent inn bústaðarupplýsingar
Jógvan Hansen í Eik26-04-2010
Navnframi føroyingurin í Íslandi, Jógvan Hansen, verður partur av undirhaldinum á partaeigarafundunum í Eik, sum verða hildnir kring landið í hesum døgum


text:
Málið á Setrinum
Í seinastuni hevur kjak verið í fjølmiðlunum um føroyskt skal vera fyrsta málið í undirvísingini á Fróðskaparsetrinum ella ikki. Hetta bleiv kjakast um í Mentanartíðindinum fríggjakvøldið tann 28. mars.
Knud Simonsen lektari á Náttúruvísindadeildini, segði at føroyskt ikki kann vera fyrsta málið á Setrinum, tí samskiftið við umheimin er enskt, og vit byrgja okkum inni her í Føroyum, um vit ikki góðtaka enskt sum undirvísingar- og granskingarmál. Hygg eftir innslagnum í mentanartíðindinum tann 28. mars her .
Í samband við orðaskiftið um málið á Fróðskaparsetri Føroya royna fjølmiðlarnir at fáa eina ósemju í lag, sum kanska ikki er til, men tað skal beinanvegin vera sagt, at okkara støða er greið hesum viðvíkjandi:
Vit meina, at Fróðskaparsetur Føroya røkir og mennir føroyskt sum vísindamál, men vit halda tað er skeivt at gera eina nýggja lóg, sum krevur at granskingar- og undirvísingarmálið á Fróðskaparsetri Føroya er føroyskt burturav, tí hetta kann útihýsa okkum frá altjóða universitetsumhvørvinum.
Føroyskt er høvuðsundirvísingarmálið. Men tá latið verður upp fyri, at útlendingar kunnu taka útbúgvingar ella partar av útbúgvingum her, verður neyðugt viðhvørt at undirvísa á enskum ella ørðum norðurlendskum máli. Einasta krav til útlendskar lærarar er, at teir tosa eitt mál, sum studentarnir skilja. Annars ber illa til at fáa lærarar, ið hava tær neyðugu fakligu førleikarnar. Í framtíðini verður hetta enn meira átrokandi, um Fróðskaparsetur Føroya fær fleiri útbúgvingar og lesandi enn nú.
Fróðskaparsetur Føroya átti at havt eitt skipað tilboð til teir útlendsku lærararnar og studentarnar, so tey kundu lært føroyskt. Hetta kann ikki vera eitt lógarfest krav, uttan tá talan er um studentar, sum ætla at taka nám í føroyskum. Tí námini í føroyskum hava serstøðu sum nám í móðurmálinum, har kravt verður, at studenturin hevur føroyskt sum móðurmál ella førleika, ið er samsvarandi tí.
Í galdandi kunngerð stendur, at próvtøkumálið á Fróðskaparsetrinum er føroyskt. Men við próvtøkur, sum ikki hava til endamáls at prógva kunnleika um føroyskt mál, kann verða vikið frá hesi áseting. Vit halda at kunngerðin er skilagóð, tí hon heldur fast í tann føroyska samleikan, samstundis sum hon letur upp fyri heiminum, við tað at annað mál kann verða nýtt.
Sum nú er, eru allar útbúgvingarnar á Fróðskaparsetri Føroya skipaðar eftir altjóða fyrimynd. Studentarnir fara til próvs á føroyskum og øðrum málum, teir kunnu skriva uppgávur á norðurlendskum málum og á enskum eins og gjørt verður á universitetunum í hinum Norðurlondum. Viðvíkjandi útgávum av granskingarúrslitum, skriva granskararnir stundum á føroyskum, stundum á enskum, týskum ella norðurlendskum máli, aloftast donskum alt eftir hvar greinir og bøkur verða givnar út.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
30. apríl 2018Nr. 70
Løgtingslóg um broyting í løgtingslóg um arbeiðsmarknaðareftirlønargrunn
(Pensjónsnýskipan)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 39 frá 7. mai 1991 um arbeiðsmarknaðareftirlønargrunn, sum seinast broytt við løgtingslóg nr. 103 frá 3. november 2016, verða gjørdar hesar broytingar:
1. Í § 2, stk. 1 verður 2. pkt. orðað soleiðis:
“Fyri persónar og arbeiðsgevarar er ásetti prosentparturin
1) 2,50% í 2018 og
2) 3,00% í 2019 og fylgjandi ár.”
2. § 2, stk. 2 verður orðað soleiðis:
“Stk. 2. Persónur, sum hevur nátt pensjónsaldur sbrt. løgtingslóg um almannapensjónir rindar einki í grunnin. Arbeiðsgevarari, sum hevur nátt pensjónsaldur sbrt. løgtingslóg um almannapensjónir og hevur fólk í vinnu, rindar tó av útgoldnum A-inntøkum. Arbeiðsgevari rindar ikki gjald fyri løn hjá útlendingum undir FAS-skipanini.”
3. § 2, stk. 6 verður orðað soleiðis:
“Stk. 6. Persónur, sum er trý ár ella minni frá pensjónsaldri, sbrt. løgtingslóg um almannapensjónir, og sum ikki áður hevur havt fastan bústað í Føroyum, rindar einki í grunnin.”
4. § 3, stk. 1 verður orðað soleiðis:
“Rætt til arbeiðsmarknaðareftirløn eigur hvør persónur, sum
1) hevur fastan bústað í Føroyum
2) hevur nátt pensjónsaldur sbrt. løgtingslóg um almannapensjónir, og
3) hevur havt fastan bústað í Føroyum í minst 15 ár, meðan viðkomandi var millum 15 ár og pensjónsaldur sbrt. løgtingslóg um almannapensjónir, og í sama tíðarskeiði hevur verið skrásettur í Fólkayvirlitinum við bústaði í Føroyum.
Kravið um skráseting í Fólkayvirlitinum er ikki galdandi fyri sjómenn, sum av arbeiðsávum hava verið skrásettir í Fólkayvrlitinum í Grønlandi.”
5. § 3, stk. 2 verður orðað soleiðis:
“Stk. 2. Persónur, sum ikki lýkur krøvini í stk. 1, men sum hevur búð í Føroyum í minst trý ár, meðan viðkomandi var millum 15 og 67 ár, hevur rætt til 1/40 av fullari arbeiðsmarknaðareftirløn fyri hvørt árið, viðkomandi búði í Føroyum, tó í mesta lagi 40/40.”
6. Í § 3, stk. 3 verður 1. pkt. orðað soleiðis:
“Rætturin tekur við hin fyrsta í mánaðinum, ið viðkomandi hevur nátt pensjónsaldur sbrt. løgtingslóg um almannapensjónir.”
7. § 5, stk. 1 verður orðað soleiðis:
“Stýrið fyri grunnin ásetir árligu veitingina til eftirlønartakarar á hvørjum ári galdandi fyri álmanakkaárið eftir. Stýrið kann broyta veitingina, um fyritreytirnar fyri ásetingini av veitingini broytast. Ein broyting av veitingini sambært 2. pkt. hevur virknað frá fyrsta í mánaðinum eftir, at stýrið hevur ásett broyttu veitingina.”
8. § 5, stk. 1 verður orðað soleiðis:
“Stýrið fyri grunnin ásetir árligu veitingina til eftirlønartakarar í seinasta lagi 1. oktober á hvørjum ári galdandi fyri álmanakkaárið eftir.”
9. § 10 a verður strikað.
10. Aftan á § 10 a verður sett:
“§ 10 b. Landsstýrismaðurin hevur eftirlit við grunninum. Landsstýrismaðurin kann áseta reglur, sum geva Tryggingareftirlitinum myndugleika at útinna uttanhýsis eftirlitið. Grunnurin hevur skyldu at lata eftirlitinum allar upplýsingar um grunsins viðurskifti, sum eftirlitið ynskir.
§ 10 c. Varnast Almannaverkið, at ein persónur eitt nú vegna sálarsjúku, menningartarn, heilaskaða, sinnisbrek ella misnýtslu ikki megnar at umsita arbeiðsmarknaðareftirlønina, kann Almannaverkið:
1) taka avgerð um, hvussu upphæddin skal útgjaldast ella
2) taka avgerð um, at avvarðandi ella starvsfólk í Almannaverkinum ella á vardum bústaði skal umsita upphæddina hjá pensjónisti.
Stk. 2. Upphæddin skal umsitast samsvarandi áhuga og vilja borgarans.
Stk. 3. Pensjónisturin og Almannaverkið kunnu avtala, at Almannaverkið umsitur upphæddina.
Stk. 4. Pensjónisturin skal hoyrast í tann mun, viðkomandi er førur fyri hesum, áðrenn Almannaverkið tekur avgerð sambært stk. 1.
Stk. 5. Almannaverkið skal ansa eftir, at pensjónisturin, ið er undir umsiting sambært stk. 1, ikki verður fyri misnýtslu ella sviki.
Stk. 6. Landsstýrismaðurn kann áseta nærri reglur um umsiting av arbeiðsmarknaðareftirløn, eitt nú reglur um eftirlit.
§ 10 d. Avgerðir eftir hesi løgtingslóg kunnu innan 4 vikur kærast til Skatta- og Avgjaldskærunevndina.
Stk. 2. Kæran skal verða skrivlig og styðja seg til grundir og hjáløgd próvskjøl.”
§ 2
Stk. 1. § 1, nr. 1-7 og nr. 9-10 koma í gildi dagin eftir, at løgtingslógin er kunngjørd, men hava virknað frá 1. januar 2018.
Stk. 2. § 1, nr. 8 kemur í gildi 1. juni 2018.
Stk. 3. Kærur um inn- og útgjald, sum ikki eru avgreiddar, verða eisini viðgjørdar av Skatta- og Avgjaldskærunevndini, hóast tær eru innlatnar, áðrenn henda løgtingslóg kom í gildi.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 70/2017


text:
Orð: A. B. Simpson
Týtt: Kajfinn Hammer
Viðmerking: Týddur í 1983.
1. Niðri í dalinum angandi liljur
gleða hin Vinin, sum kærur mær er.
O, eg í skundi Hans fetum vil fylgja,
einglanna teskan Hans Navn til mín ber.
Niðurlag: O, Tú Guðs dýra Lamb,
Tú gavst alt fyri meg;
takk, at Tú elskar meg,
Jesus Guðs Lamb.
2. Teg eg nú søki, o, vís mær í skundi
hvar ið Títt angandi hvíldarstað er;
hvar Tú á hádegi hvílir Títt fylgi,
vart móti hita til kelduna fer.
3. Síðan eg fann Teg, o, dýrasti Jesus,
gev, eg í ævir má kalla meg Tín.
Fjal ei Títt andlit, tá til Tín eg leiti,
Tú meg jú frelsti og kallaði Tín.
4. Søt, sum Tín rødd, er ei einglanna teskan,
milt, sum Tín ásjón, ei ljósið mær er.
Tak meg so innarligt eymt til Títt hjarta,
bert Tín at vera er Himmalin her.


text:
Eitt nýtt átak fer av bakkastokki í Løkshøll leygarkvøldið 1. februar kl. 20.00. "Nýggjárskonsertin 2014" verður hetta nýggja tónleikatiltakið rópt, har ein hópur av fremstu tónleikarum í landinum trína á pall.
Tey, sum luttaka, eru: Hallur Joensen, Kristina Bærendsen, Beddy, Signar í Homrum, Lena Andersen og Niclas Johannesen, Jóhan í Kollafirði og Rakul.
Tey fara øll hvør í sínum lagi at hava framførslur við sangi og tónleiki, bæði við kendu løgunum, fólk kenna, men okkurt nýtt er eisini á skránni hjá onkrum teirra, siga stigtakararnir.
Hallur Joensen man helst vera kendasti country sangari í Føroyum. Hallur er væl dámdur, eisini av fólki, sum kanska ikki beinleiðis eru country-fjepparar.
Kristina Bærendsen hevur í stóran mun eisini vunnið sær nógvar fjepparar, serliga eftir at hon gav sína fyrstu solo fløgu út, sum var útseld eftir stuttari tíð. Umframt at syngja solo, hevur Kristina eisini verið dyggur stuðul hjá Halli Joensen, saman við Beddy.
Kristina við síni góðu rødd og Beddy við sínum serstaka guitarspæli hava verið við til at geva tónleikinum hjá Halli ein ávísan dám, serstakliga tá tey upptraðka "live".
- Røddir vilja vera við, at Beddy eisini hevur eina góða songrødd, so kanska verður okkurt solo lag frá honum, skriva stigtakararnir.
Fáur tónleikari kann breggja sær av at hava verið so nógv á palli sum einstakligur, sum Signar í Homrum. Signar í Homrum er eisini kendur sum fremsti sangari í fleiri væl umtóktum tónleikabólkum, umframt sum guitarleikari og tónasmiður.
Lenu Andersen og Niclas Johannesen kenna fólk serliga frá teirra sera nærverandi tónleikaframførslum og ikki minst fyri framúr hegni at smíða íoyrafallandi løg.
Vørumerkið hjá Jóhan í Kollafirði og Rakul eru tey sjálvi, tí eingin er sum Jóhan í Kollafirði og Rakul.
- Eingin dugir at gera álvara so skemtiligt sum tey bæði, halda fyrireikarnarnir.
Tiltakið verður sum nevnt í Løkshøll leygarkvøldið 1.feb. kl.20.00-22.00.
Tey sum vilja ogna sær eitt atgongumerki, kunnu gera hetta á www.loksholl.fo ella á Kunningarstovuni í Runavík.


text:
Orð og lag: Werner Skibsted
Týtt: Petur William Háberg
Upprunaheiti: Der er et sted så fredfullt og lyst
1. Signaða stað, so friðfult og ljóst,
so yndisligt fyri meg,
har lívganarandi fyllir mítt bróst,
leiðir á lívsins veg.
Niðurlag: Hvar finnur tú á fold eitt stað
so elskað sum Golgata?
Har doyði Guds Sonur krosstrænum á
fyri meg, syndara!
2. Golgata hædd so vøkur er mær,
tó í seg hon blóðið drakk
tann dagin, Guds Sonur krossfestur varð,
píndur í deyðan sakk.
3. Kærleikans hav – áh, náði so stór,
sum hevur sítt upphav har,
tað talar við kraft – eitt veldisins kór –
um alt, ið Jesus bar!
4. Burt verður gloymt í Himli ein dag
alt tað, okkum tyngdi her.
Men ævigt vit minnast Golgata stað,
okkum so dýrt tað er!


text:
ÁRF ÁRSINS Róðrarfelag 2007
Meibritt Jacobsen vann Iphone 6 frá ÁRF
20. Jun 2015
Meibritt Jacobsen í Klaksvík hevði vinnara nr. 94130.Og vann honn sostatt eina Iphone 6 frá ÁRF.Vit ynskja henni hjartaliga til lukku :-)ÁRF ...
les meir
Vinnara nr. 94130 vann iPhone 6 á Norðoyastevnu í tivoli básinum hjá ÁRF
06. Jun 2015
Vinnara nr. 94130 vann iphone 6 á Norðoyastevnua, í básinum hjá ÁRF á tivoli.Vinnarin verður biðin at ringja á telefon 75 75 75, ella senda...
les meir
Ræst kjøt og Súpan í Árnafirði, leygarkvøldið 15 november kl 19:30
28. Okt 2014
Ræst kjøta veitsla 15 november 2014 Ræst kjøt og Súpan í Árnafirði Veitslan verður leygarkvøldið 15 nov. kl. 19:30. Menu: Ræst kjøt og súpan...
les meir
(Myndir) Væl eydnaður ruddingardagur í Árnafirði
08. Jun 2014
Ígjár var ruddingardagur í Árnafirði.Dagurin byrjaði við morgunamæti og morgundrekka.Byrja var at rudda umleið klokkan 10:30.Og hildi var á langt út á kvøldið.Vit eru sera...
les meir
Ruddingardagurin í Árnafirði verður 7 juni 2014
04. Jun 2014
Ruddingardagurin í Árnafirði verður leygardagin 7 juni 2014.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Umleið klokkan 16:00...
les meir
Ruddingardagurin í Árnafirði verður 7 juni 2014
09. Mai 2014
Ruddingardagurin í Árnafirði verður leygardagin 7 juni 2014.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Umleið klokkan 16:00...
les meir
Myndir - Ruddingadagur í Árnafirði 11 mai 2013
01. Apr 2013
Ruddingardagurin í Árnafirði var leygardagin 11 mai 2013. Vit møttust í Róðrarneystinum klokkan 09:30 til kaffi og rundstykkir. Byrja var at rudda uml. klokkan...
les meir
Jólatræ verður í ÁRF neystinum fríggjadagin 28. des. klokkan 17.
09. Des 2012
Jólatræ verður í ÁRF neystinum fríggjadagin 28. des. klokkan 17.Dansa verður um jólatræJólamaðurin "Múlaslokkur" kemur, og kanska kemur Myrkjanoyra Pætur eisini á vitjan.Øll børnini fáa...


text:
Tiltakið er ókeypis, og øll eru vælkomin! MFS skipar tann 27. august 2011 fyri einum átaki at fremja og kjakast um vitan og lestur. Sum felag teirra lesandi umboðar MFS tey, hvørs gerandisdagur snýr seg um at dyrka tað fakliga. MFS vil við Vitan 2011 kasta ljós á júst hetta. Tað fakliga. Vitanina.
MFS er varugt við, at vitan longu er til staðar í Føroyum. Avbjóðingin er sostatt ikki at byrja frá botninum. Vit nýtast ikki at enduruppfinna djúpa borðiskin. Avbjóðingin er hinvegin at varpa ljós á ta vitanina, vit longu hava í Føroyum, samstundis sum vit menna og styrkja hesa vitanina.
SKRÁ:
11:00 Vælkomin
Tórshavn sum lestrarbýur 11:05 Heðin Mortensen: Visjónir og konkret tilboð 11:30 Sigurð í Jákupsstovu: Visjónir og konkret tilboð
Vinnan og vitan 12:00 Marita Rasmussen: Hvørja vitan hevur og vil vinnan hava? 12:30 Rani Nolsøe: Hvørja vitan hava íverksetarar brúk fyri?
13:00 Døgurðasteðgur
Kvinnur og vitan 13:30 Kristianna W. Poulsen: Hava Føroyar mist eitt sjónarhorn? 14:00 Sonja Jógvansdóttir: Mangla Føroyar kvinnur í Løgtinginum?
Gransking og vitan 14:30 Annika Sølvará: Hvussu stendur til við gransking og hvussu kann betrast? 15:00 Eilif Gaard: Hví skal Løgtingið lurta eftir serfrøði?
15:30 Steðgur
15:50 Lestraryvirlýsing og politiskur pallborðsfundur.
Pallborðið:
Annika Olsen, Fólkaflokkurin Magni Laksáfoss, Sambandsflokkurin Helena Dam á Neystabø, Javnaðarflokkurin Kári á Rógvi, Sjálvstýrisflokkurin Høgni Hoydal, Tjóðveldi Rani A. Skaalum, Miðflokkurin Umboð fyri Framsókn
Orðstýrari: Bogi Godtfred
18:00 Lestraryvirlýsing undirskrivað av valevnum.
18:30 Liðugt


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Stuðul til trivnaðarátøk í Vestmanna 2015
15.06.2015
Á fíggjarætlanini fyri 2014 setti Vestmanna Bygdarráð 50.000 kr av til at stuðla átøkum, sum eru við til at økja um trivnaðin í bygdini.
Tvær ætlanir fingu stuðul:
- fríðkan av økinum í svinginum ímillum Ovara Veg og Fjalsveg
Økið er innihegnað og blómur eru gróðursettar.
- tilfar til innihegning av øki til at venja hundar á
Tilfar er keypt til hegning
Nú ber aftur til hjá vestmenningum at gera sítt til at økja um trivnaðin í bygdini við m.a. at fríðka umbýlingar og øki í bygdini. Tað veri seg at gera øki til at hugna sær í, smærri spælipláss, gróðurseting ella okkurt heilt annað.
Vestmanna Bygdarráð hevur sett kr. 50.000 av á fíggjarætlanini fyri 2015 fyri at stuðla átøkum, sum eru við til at økja um trivnaðin í bygdini.
Til ber hjá einstaklingum, bólkum og feløgum heimahoyrandi í Vestmanna at søkja um stuðul. Umsóknir skulu skrivast á serligt umsóknarblað.
Umsóknarblað og reglugerð kunnu heintast við at trýsta á leinkjurnar niðanfyri ella við at venda sær til Vestmanna Kommunu.
Reglugerð
Umsóknarblað
Freistin at søkja um stuðul er mánadagin 29. juni 2015, kl. 12.00.
Umsóknir skulu sendast til:
Vestmanna Kommunu
Bakkavegur 8
Postboks 91
355 Vestmanna
Ella við telduposti til vestmanna@vestmanna.fo
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: J.A. Eklund
Lag: Hans Arvesen
Týtt: G. Bruun
1. Fedranna kirkja í Føroya tjóð,
fjálgasta friðskjól á foldum!
Víða hon fevnir um land og sjó,
fast er hon ísett, tí Harrin hjó
hana í klett undir moldum.
2. Halgað úr forðum var Føroya land,
sól frá Guðs ásjón á skygdi,
knørrirnir bóru Grím Kamban á sand,
har sum Guðs náð hevði veingir tant,
keltiskir kristmenn í bygdu.
3. Heidnir av norrøna manna ætt,
hildarmenn harðir í víggi,
hoyrdu av Sigmundi vitni satt,
fingu frá Ólavi kristnan rætt,
vandust í biskupa býggi.
4. Alt fekk sær vígslu á kirkjugrund,
brúðgóms og brúðar hans heiti,
børn, sum tey bóru til doypifunt,
gomul, sum sigldu um deyðans sund
seinastu ferð út um leiti.
5. Útróðrarbátarnir tóku ferð
vígdir av heilagum sangi,
átrúni halgaði manna gerð,
menti væl skipsmanna mikla her,
uggaði einkjanna meingi.
6. Betur hon lívdi enn gamalt grót,
kirkjan á nesi og tanga,
syndarum veitti hon sálarbót,
gívrum og huldum hon vardi ímót,
verjir enn móti tí ranga.
7. Føgur var fjøldin, ið forðum fann
frelsu í fedranna kirkju,
nú kemur framtíðin okkum ann,
kristnaður ungdómur einans kann
vera vár vón og várt virki.
8. Frelsarin kallar sítt fólk á fund,
skrýtt á hans herstevnudegi,
kallar tað fram, eins og morgunstund
døggina kallar úr fjallagrund,
viligt og vápnað og fegið.
9. Fylkist nú fólk um hans borg og tjøld,
tjóðina verjið í vanda,
latið her berast øld eftir øld
boð millum Drottin og manna fjøld,
alt meðan fjøllini standa.


text:
Orð: Hans Andrias Djurhuus
Lag: Vísulag (Vælkomnir, føroyingar)
1. Úr trøllamyrkri í morgunroða
skal tjóðin bróta sær rás og veg
og sólarrisið á tindum skoða
og kenna land sítt og sjálva seg.
Um fáment tú í tali ert,
á stongum tó tú merkið bert.
2. Og heldur fram tú í sonnum hugi
og merkið setir, hvar markið var,
tú tá skalt mennast í sama dugi
sum teir, ið fyrst vardu henda garð.
Frítt flaggi merkið undir ský
á førum og í bygd og bý.
3. Vit vilja vernd um várt merki standa,
um stundin enn verður beisk og trong,
og ynskja okkum ein megnaranda
at evna boga og tvinna strong.
Tí tann, sum verjir hesa gátt,
má eiga vápn og vígdan mátt.


text:
tirsdag den 27. oktober 2009
Hjá Fotograf
Hey Tit
Nú er langt síðani, so nú má eg skriva okkurt aftur... Nógv er hent síðani eg skrivaði seinast, so nógv at eg ikki fái skriva alt... Men síðst í september kom pápi Shonnu framvið heima hjá okkum at taka myndir av mær... tað var ordiliga stuttligt, sjálvt um eg lat sum at eg ikki tímdi serliga væl.
Onkrar myndir av tí eru her.
Myndirnar sum fotogrtafurin (Claus) tók liggja á heimasíðuni hjá honum.
Annars hevur babba lagt myndir av mær út eisini í fleiri umførum á blogginum hjá sær:
Myndir III
Myndir II
Myndir I
Indsendt af Ninna Hovsgarð í Hjøllum kl. 09.47
Etiketter: [dk] Billeder af mig, [fo] Myndir av mær
Abonner på: Kommentarer til indlægget (Atom)


text:
Ingi Samuelsen
30.06.2017 - 17:35
Ítróttur > Ítróttur > Golf
Tað gonga helst nøkur ár áðrenn føroyingar veruliga kunnu gera seg galdandi á golfbreytini á oyggjaleikunum.
Úrslitini hjá føroyingunum vóru ikki tey bestu.
Frægast kláraði Ragnar Isaksen seg, sum gjørdist nummar 45 við at brúka 355 sløg í fýra umførum, ávikavist 86, 89, 86 og 94. Hetta er nógv betri enn fyri tveimum árum síðani, tá Ragnar gjørdist nummar 55 við 365 sløgum.
Næstbesti føroyingurin í dag var Líggjas Jógvanson, sum gjørdist nummar 59, Rógvi Mikkelsen gjørdist nummar 63 og Janus Norðberg nummar 68. Tilsamans 74 menn vóru við í golfkappingini.
Menn av Manoy settu seg á øll tey trý fyrstu plássini, teir brúktu 299, 300 og 301 sløg.
Hjá kvinnum gjørdist einsamalla kvinnan, Finngerð S. Clark, nummar 22 av 31 luttakarum. Finngerð gekk umførini í ávikavist 96, 93, 97 og 91 sløgum, 377 tilsamans.
Menninir vóru eisini við í liðkappingini. Føroyar gjørdust nummar 16 av 18 luttakandi oyggjalondum, bert framman fyri norsku oyggjarnar Froya og Hitra og 15 sløg aftan fyri Falkland á 15. plássi.
Seinast gjørdust Føroyar nummar 17 av 20 luttakandi oyggjalondum.


text:
Bill Gates
William Henry "Bill" Gates III (føddur 28. oktober 1955 í Seattle, Washington) er heimsins ríkasti persónur. Tó at hann ikki longur er stjóri í Microsoft, eigur hann einar 40 milliardir dollarar, sum hann brúkar til vælgerandi endamál í The Melinda og Bill Gates Foundation. Gates byrjaði á Harvard í Massachusetts í 1973, har hann kom at búgva á gongd saman núverandi Microsoft forstjóra Steve Ballmer. Men Gates gavst, fyri heldur at arbeiða fulla tíð við Microsoft, sum hann hevði stovnað saman við barndómsvininum Paul Allen.
Eftir áratíggir í fremstu røð fer Gates frá Microsoft, sum skal tillaga seg eini tíð, har telduverðin er undir stórum broytingum, og har teldurisin er í stórari kapping við eitt nú Google og Apple MacIntosh. Tríggir persónar skulu røkja størvini, sum Bill Gates hevur havt. Ray Ozzie verður leiðandi software arkitektur, Craig Mundie skal leiða gransking og strategi, meðan Steve Balmer verður forstjóri í Microsoft, sum hevur høvuðssæti í Redmond í statinum Washington í USA. Bill Gates heldur tó fram sum nevndarformaður og størsti partaeigari í Microsoft. Gates, sum er ein av heimsins ríkastu monnum fer frameftir at brúka alla sína tíð til vælgerandi endamál gjøgnum »Bill and Melinda Gates Foundation«, sum hann hevur stovnað saman við konu síni Melinda Gates.
Bert 2,6 % av teim 21.500 starvsfólkunum og bert 1,6 % av leiðarunum hjá Microsoft eru amerikanarar av afrikanskum uppruna. Hetta hevur lopið øði í nógvar amerikanarar. Bill Gates er tiltikin í Amerika, m.a. tí at hann letur 100-tals miljónir dollarar um árið til útbúgvingarendamál, so børn av minniluta-uppruna í USA skulu fáa lestrarstuðul til betri útbúgving. USA er annars kent fyri, at almennir stovnar og flestu fyritøkur hava fingið álagt við lóg av seta fólk av ymsum uppruna í starv eftir kvotum. Sostatt skulu eini 12 % av starvsfólkum vera svørt, tí tey svørtu umboða 12 % av amerikanska fólkinum.
Bill Gates er framvegis tann ríkasti í heiminum í 2009. Stovnarin av stóra telduritbúnaðar-samtakinum Microsoft, er frammanfyri pengaíleggjaran Warren Buffet, sambært listanum hjá Forbes Magazine. Virðini hjá Gates minkaðu í 2008 við umleið 100 milliónum krónum, men hann líður onga neyð, tí hann hevur framvegis 40 milliardir dollarar at ráða yvir. Hetta svarar til umleið 230 milliardir krónur.
Gates hevur í 14 ár átt heiðurin, at vera heimsin ríkasti maður. Hann býr nú í Seattle, Washington. Kona hansara er Melinda Gates, og tey eiga trý børn: Jennifer Katharine Gates (f.1996), Rory John Gates (f.1999) og Phoebe Adele Gates (f.2002).
Keldur[rætta | rætta wikitekst]


text:
Risastórur munur á umsitingini av høvuðsvinnunum
Fiskur er høvuðsvinna føroyinga. Men tá tað kemur til umsitingina av føroyska fiskinum, so eru so himmalvíðir og grundleggjandi munir á fiski- og alivinnuni, at lógarsmíðið eins væl kundi verið gjørt í tveimum ymiskum londum.
Fiskivinnunýskipanin leggur upp til, at ognarluturin hjá útlendingum í føroysku fiskivinnuni skal verða settur til null. Men hetta fer bert at gera seg galdandi fyri tann partin av fólksins ogn, sum hoyrir undir málsøkið hjá landsstýrismanninum í fiskivinnumálum. Teimum fyritøkunum, sum sortera undir málsøkið hjá landsstýrismanninum í vinnumálum, kunnu útlendingar framvegis eiga í – ella eiga 100%, um teir vilja tað.
Útflutningstølini hjá Hagstovuni skift á vørubólkar siga, at samlaði útflutningurin av fiski teknaði seg fyri kr. 8.022.051.900 ella góðar 8 milliardir í 2016. Av hesum stendur laksurin fyri 3.661.704.400 ella 45,6%. Pelagisku fiskasløgini makrelur, sild og svartkjaftur útflyta fyri 1.573.518.400 krónur ella 19,6%. Hagstovan hevur í yvirlitinum yvir vørubólkar ikki tøl fyri lodnu, og er hon tí ikki tikin við her.
Sostatt standa alivinnan og pelagiska vinnan fyri yvir 65% ella næstan tveimum triðingum av útflutningsvirðinum hjá føroysku fiskivinnuni. Verður lodnan tikin við, koma vit ivaleyst upp um tveir triðingar.
Hví kunnu útlendingar ikki eiga í JFK ella Framherja, tá teir kunnu eiga í Bakkafrosti ella Marine Harvest?
Hetta er ein spurningur, sum er ofta settur, men ongantíð svaraður. Landsstýrismaðurin í uttanríkis- og vinnumálum sær tann positiva týdningin av at hava útlendskan ognarskap í alivinnuni. Men fiskimálaráðharrin vil helst hava útlendskan ognarskap burtur úr fiskivinnuni, sum hann umsitur.
Í talvuni sæst, at fiskivinnan skal hava eina uppboðssølu inn. Onki samsvarandi er í alivinnuni. Í alivinnuni eru ongar treytir fyri landing, sølu ella virking; tað eru tað í fiskivinnuni. Gjørligt er fyri útlendingar at eiga “føroyskar” alifyritøkur fult og heilt, meðan ætlanin er at forbjóða útlendskum ognarskapi í fiskivinnini sum heild. Tilfeingisgjaldið í fiskivinnuni er nærum 4 ferðir hægri enn tøkugjaldið í alivinnuni. Og so framvegis.
Samanumtikið mugu hesir risastóru og grundleggjandi munirnir á størstu føroysku vinnunum sigast at vera heilt margháttligir.
Á landsfundunum hjá Javnaðarflokkinum og Tjóðveldi varð sagt, at virðini her á landi skuldu býtast javnari. Men til ber ikki at siga, at fortreytirnar hjá vinnuni til at skapa hesi somu virði, eru javnbjóðis.
Fyrrapartin varð Alilóggávan einmælt samtykt til 2. viðgerð á Føroya løgtingi, tvs at øll politiska skipanin stendur saman um hesa vinnu. Tað eru undrunarvert at hesar báðar høvuðsvinnur verða handfarnar á so ymiskan hátt.


text:
Søgan
Tað fyrsta sum fólk hoyrdu um nýggja felagið var 11. oktober 2007, tá ið nevndirnar í SÍ og FS Vágum bjóðaðu fólki á fund á Hotel Vágum. Nevndirnar greiddu frá ætlan um samanlegging og um orsøkir til tess. Nevndirnar í SÍ og FS Vágum sóu stórar møguleikar í eini samanlegging. Tær vístu á, at fólkagrundarlagið í vesturøkinum gjørdi, at vit áttu at kunna klára at hava eitt lið í oddinum í bestu fótbóltsdeildini. Eisini fór ein samanlegging at hava við sær, at fleiri fólk vóru um umsitingina av felagnum.
Nevndirnar gjørdu skjótt av. 25.oktober var aðalfundur í bæði Sí og FS Vágum um samanleggingina. Greiður meiriluti var á báðum fundunum fyri uppskotinum, og sostatt bleiv kallað inn til stovnandi aðalfund.
Stovnandi aðalfundurin var 6.november á Hotel Vágum. Endamál felagsins skuldi verða at menna fótbóltin í vesturøkinum. Uppskot um viðtøkur var lagt fram, og vóru hesar góðkendar av teimum 41 limunum, ið møttir vóru . Ein 10 mannanevnd varð vald og í hana komu: Atli Gregersen, Ari Thomassen, Eivin Jacobsen, Jóhan F. á Ørg, Heðin Jørgensen, Djóni Joensen, Fróði Poulsen, Ingi Joensen, Jana Jacobsen og Jim Sonni Guttesen. Hendan fyrsta nevndin skipaði seg við Eivin Jacobsen sum formanni.
Eitt tað fyrsta nevndin samtykti, var at skipa fyri navnakapping. Millum innsendu uppskotini, gjørdi nevndin av og boðaði, 11 desember frá, at navnið á felagnum skuldi verða 07 Vestur. Jim Sonni Guttesen úr Sørvági og Magna Thomassen úr Sandavági vunnu navnakappingina. Jim Sonny fyri uppskotið "7 Vest", og Magna fyri "7V".
Tá støða var tikin til navnið varð skipa fyri búmerkja-kapping. Eisini til hesa kapping vórðu hópin av góðum uppskotum send inn. Vinnari gjørdist Páll Joensen, úr Miðvági.
Fyrsti venjari felagsins gjørdist pólendingurin, Piotr Krakowski, sum í eini 20 ár hevur myndað toppin í føroyskum fótbólt, baði sum leikari og venjari. Hjálparvenjari varð Hegga Samuelsen, sum seinni tók við sum venjari eftir Piotr.
Longu undir fyrireikingunum varð avgjørt, at felagið fekk heimavøll har bestu umstøðurnar vóru. Og tá nýtt græslíki fyri kortum var lagt á vøllin í Sørvági, samstundis sum húsið stóð nýggja felagnum til taks, gjørdist Dungasandur í Sørvági fyrsti heimavøllur felagsins. Men ætlanin er, at nýggja felagið í framtíðini skal hava ein nýggjan vøll onkustaðni í Vágum.
Fyrsta árið royndist 07 Vestur væl, og stevndi, tá yngsta felagið í Føroyum, beint uppí fremstu deildina, sum tá kallaðist "Formuladeildin", men sum fekk navnabroyting til "Vodafonedeildin" Í fremstu deildini hilnaðist tó so illa, at sjálvt um liðið fekk rós fyri frálíkt álopsspæl, vóru úrslitini ikki betur enn til eitt 10. pláss, so at byrjast mátti av nýggjum í næstbestu deildini triðja ár felagsins.
Í 2010 høvdu Djóni Joensen, Ingi Joensen, Jana Jacobsen og Atli Gregersen tikið seg burturúr nevndararbeiðinum, og ístaðin fyri tey, eru Jóhan Mikkelsen og Napolion Magnusen komin í nevndina. Formaður er framvegis Eivin Jacobsen.


text:
« Tilbage til oversigt
[Teksten findes ikke på dansk]
Grønlendskur maskudansur - verkstova
[Teksten findes ikke på dansk]
Barnafestivalurin 2018. Kom á spennandi og sera stuttliga verkstovu í grøndlendskum maskudansi.
Í gomlum døgum í Grønlandi, styttu fólk sær stundir við at dansa maskudans fyri hvørjum øðrum.
Grønlendskur maskudansur hevur 3 frumevni ella kenslur, sum eisini lærir børnini, hvat lívið hevur at bjóða.
Maskudansarin er bæði stuttligur og ræðandi og spælir við og ímóti áskoðarunum.
Maskurnar, sum nýttar verða, hava tríggjar litir:
Svart: Andanna (menniskjans og djóranna) heimur, ein spirituellur, mystiskur og ókendur heimur
Reytt: Lívið, blóðið í kroppinum, sum streymar og heldur okkum á lívi. Kærleiki.
Hvítt: Beinagrindin hjá forfedrunum og reinleiki. Harafturat hava dansarar ein træpinn í munninum, sum mynda eistuni hjá monnum.
Aldursbólkur: 10-13 ár
Einans 25 pláss.
Undirvísari er grønlendksa Connie Kristoffersen.
Connie tosar danskt, men har verður ein vaksin til staðar, sum kann umseta, um onkur ikki skilir.
Verkstovan endar við at børnini dansa maskudans millum áskoðararnar til setanina av Barnafestivalinum 2018.
Allir luttakararnir fáa ein træpinn til munnin at eiga.
uttakarar skulu hava matpakka við til døguðrasteðgin.
Norðurlandahúsið bjóðar frukt og okkurt at drekka.


text:
« Back to list
Faroe Express Stafettin 2018
[This text is not available in English]
Við íblástri frá størstu motiónsrenning í heiminum, DHL stafettini, verður skipað fyri stafett-renning á havnarlagnum í Havn leygardagin 25. august kl. 14:00 (upphiting frá 13:40).
Faroe Express Stafettin er ein stuttleikakapping fyri fyritøkur og stovnar. Hetta er einasta renning í landinum, ið er málrættað til starvsfelagar. Tí er tað eitt frálíkt høvi at finna saman við øðrum á arbeiðsplássinum og gera ein hugnaligan starvsfólkadag burturúr.
Aftur við og aftan á renningina verður undirhald á Eystaru Bryggju, soleiðis at hetta gerst ein óførur dagur við samanhaldi, frískari luft, rørslu og hugna. Á skránni er millum annað tónleikur, matur og drekka, vinningar, síga í reipi av bingjum, heiðursmerkir osfr.
Luttøkugjaldið er 200 kr fyri hvønn (600 kr fyri liðið), ið alt fer óskert til ungdómsarbeiði innan renning. Høvuðsstuðulin, Faroe Express, samstarvar við Bragdið um at senda ungdóm til kappingar uttanlands.
Hvørt lið hevur tríggjar luttakarar, ið renna/ganga 3 km í part, tilsamans 9 km.
Vit lata eina ókeypis renniblus til allar luttakarar umframt ein gávuposa við ymiskum góðum.
Freistin at melda liðið til stafettina er 21. august, men tak longu nú í herðatoppin á starvsfeløgunum.
Sí meira kunning og melda til her


text:
Boð eftir tyrluni beint eftir at hon var liðug við stóru venjingina
top20-09-2018 - 08:31 - Jóanis Albert Nielsen
Í gjár var ein sera stór venjing á flogvøllinum í Vágum, har spælt var at eitt flogfar var niðurdottið. Millum tey ið tóku lut í stóru venjingini var bjargingartyrlan hjá Atlantic Airways, bert 10 minuttir eftir at hon var liðug við sín part av venjingini fekk MRCC støðin í Havn eina fráboðan um, at eitt ferðafólk hevði fingið trupuleikar.
Talan var um ein útlendskan ferðamann, sum hevði fingið trupuleikar á gongutúri millum Saksun og Tjørnuvík. Góðar 20 minuttir eftir at MRCC hevði fingið boðini hevði tyrlan fingið ferðamannin umborð á tyrluni, og flutti hann síðani á flogvøllin.


text:
Talv FM-2015: Rógvi Egilstoft Nielsen er nýggjur føroyameistari
ítróttur05-04-2015 - 00:06 - Jóanis Nielsen
Nýggjur føroyameistari í talvi er Rógvi Egilstoft Nielsen, næst honum er bróðurin Høgni Egilstoft Nielsen og nr. 3 er Martin Poulsen.
Eyðun Nolsøe, sum eisini hevði kjans av vinna meistaraheitið, tapti í dag ímóti Hans Kristian Simonsen, men nýggi føroyameistarin Rógvi Egilstoft Nielsen tapti eisini, tað var ímóti Martin Poulsen. Rógvi gjørdist føroyameistari við 6½ stigi nr. 2 gjørdist Høgni Egilstoft Nielsen við 6 stigum, nr. 3 gjørdist Martin Poulsen eisini við 6 stigum - somuleiðis fingu Hans Kristian Simonsen og Eyðun Nolsøe 6 stig, teir gjørdust ávikavíst nr. 4 og nr. 5.
Sí úrslitini frá í dag og endaligu støðuna niðanfyri.
Sí myndir HER.


text:
1.maidagshald verður á Reyða Torginum í Vestmanna, mánadagin 1. mai kl. 17.00. Hetta er fjórða árið, at skipað verður fyri 1. mai-haldi í Vestmanna, og í ár eru tað Vestmanna Arbeiðarafelag, Norðstreymoyar Javnaðarfelag og Norðstreymoyar Tjóðveldisfelag,
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Páskastevna í Eysturoynni
Tær tríggjar samkomurnar Hebron í Leirvík, Filadelfia í Gøtu og Siloa í Fuglafirði skipa fyri møtunum, sum verða frá skírhósdegi 29. mars til páskadag 1. apríl.
Møtini skírhósdag og langa fríggjadag verða í Siloa kl. 18.
Skírhósdag tala Páll á Lakjuni, Marita á Lakjuni og Arni Zachariassen.
Langa fríggjadag tala Noomi Gregersen og Poul Jóhan Djurhuus. Eisini luttekur Siloakórið.
Langa fríggjadag kl. 21 verður ungdómsmøti í Siloa. Símun Absalonsen talar.
Leygardagin verður farið á Kambsdal.
Sum nakað nýtt verða
fimm forvitnisligir áhugatímar í Miðnámsskúlanum á Kambsdali. Tímarnir vera kl. 15 og endurtiknir kl. 16 við drekkamunni ímillum. Møguleiki er at velja tveir tímar.
Áhugatímar:
· “Uppliva menniskju Jesus trúfastan?" - Jógvan Zachariassen
· "Rættvísi - at gera rætt" - Hanna Vang
· "At vera leiðari á Zarepta" - Zarepta
· "At síggja persónin í demensinum og vera avvarðandi" - Róland í Skorini
· "Tikin av sjórænarum" – samrøða við Jógvan Páll Sevdal
Leygardagin kl. 20 verður møti í Ítróttarhøllini á Kambsdali, Anita Tausen, Synøva av Rana og Jákup Hansen tala. Sangbólkurin Døgg úr Betesda luttekur.
Ungdómsmøti verður kl. 22. Klæmint Eliasen talar.Páskadag er familjumøti kl. 12. Sharon Ellingsgaard og Oddur á Lakjuni tala.
Kl. 14 verður møti við breyðbróting, Jógvan Zachariassen talar.
Máltíð verður millum møtini kl. 13.15.


text:
Nøkur vilja nevna at 2016 hevur verið eitt ár har soo nógvar stórar stjørnur hava latið lív, og tí skal 2016 eitast at hava verið minni gott. Men hesum dugi eg slett ikki at fylgja. Lívið hjá teimum kendu skuldi... Continue reading →
Eg minnist so væl, tá vit gingu í víðum buksum. Tað var tá Spice Girls var frammi. So ja, tað eru nøkur ár síðani, eftir hondini. Men nú eru tær aftur her! (Ikki Spice Girls, men buksurnar). Hvat dámar tykkum?... Continue reading →
Manglar tær okkurt at fara í, í kvøld? So kanst tú náa, at skapa tín egna off shoulder topp! Tað einasta tær tørvar, er toy, seymimaskinu og elastic (tú kanst nýta band ístaðin). Eitt stórt hitt í vármótanum 2016, er nemliga... Continue reading →


text:
Stóra nebbasild, nebbasildakongur (nebbasildaættin)
Hyperoplus lanceolatus
(Le Sauvage, 1824)
Stødd: Stóra nebbasild verður upp í 42 cm long, men sjáldan longri enn 20-30 cm.
Dýpi: Hon er úr vatnskorpuni og niður á 150 m.
Litur: Á bakinum er hon grønblá. Um síðurnar og undir búkinum er hon silvurhvít. Hon hevur dimman blett hvørjumegin á gronini framman fyri eygað, eitt sindur minni enn eygnatvørmátið.
Teinar: R 53-60; G 27-32.
Lýsing: Stóra nebbasild er long og mjá, høvdið er langt og spískt. Hon líkist nógv øðrum nebbasildum sí eisini *havnebbasild, *lítla nebbasild. Uggafjøðurin røkkur akkurát ikki aftur til tað fremsta á ryggfjøðurini, og uggafjøðurin er umleið 27-32% av høvuðlongdini. Hon fær ikki skotið yvirkjaftin fram úr sær. Sterturin er sýldur. Hon hevur ikki búkfjaðrar. Hon hevur lítla og tunna roðslu. Hon hevur gómatenn, tvær tætt saman, sær út sum ein við tveimum oddum.
Eyðkenni: Svørtu blettirnir mitt á gronini. Uggafjaðrarnar røkka ikki aftur undir fremra enda á ryggfjøðurini.
Týdningur: Undir Føroyum verður hon ikki veidd, annað enn onkur so hissini við húki, men aðrastaðni verður hon veidd til ídnað og agn.
da: Tobiskonge, en: Greater sandeel, fr: Lançon commune, ís: Sandsíli - Trønusíli, no: Stortobis, tý: Großer Sandaal
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Javnstøðunevndin hevur í samstarvi við Nám givið Javnstøða. Tvey kyn – ymsar støður, sum Kristianna Winther Poulsen, MSc, og Hans Pauli Strøm, sosiologur, hava skrivað og lagt til rættis. Bókin er ætlað til undirvísing í samfelagsfrøði á miðnámi, men kann eisini brúkast til eldru flokkarnar í fólkaskúlanum.
sBókin er skipað í sjey ymisk evni: íbúgvaviðurskifti, barnsburðarviðurskifti, at liva og doyggja, familjur og hjúnaskilnaður, útbúgving, arbeiðsmarknaður og inntøkubýti. Endamálið er at vísa, hvussu ymisk øki í dagsins samfelag hava ymiska ávirkan á kynini. Ymisk faktuel viðurskifti verða lýst á fjølbroyttan hátt í orðum, myndum, hagtølum og filmsbrotum. Bókin bjóðar ongar lidnar loysnir ella niðurstøður; í staðin inniheldur hvør partur uppskot til kjakevni, sum eru ætlað at geva næmingum og lærarum íblástur til at hugleiða og skifta orð um ymiskar samfelagsspurningar, ið snúgva seg um kyn og javnstøðu. Næmingar fáa á hendan hátt vitan og tilvitan um, at kyn og javnstøða millum kyn í mongum førum ávirka einstaka menniskjað eins væl og samfelagið yvirskipað.
Tvey kyn – ymsar støður lýsir broytingar og støðumyndir í mun til kyn á týðandi samfelagsøkjum við tekstum, hagtalsmyndum, talvum, myndum og onkrum styttri sjónvarpsinnsløgum.
Javnstøða millum kyn er er ein av fleiri mátum at viðgera samfelagið uppá og er ikki ein vísindagrein í sær sjálvari. Tí ber ikki til at fáast við hetta evnið uttan at seta tað í ein breiðari samanhang so sum samfelag, mentan ella gudstrúgv.


text:
Eitt orð frá borgarstjóranum
Hjartaliga vælkomin til heimasíðuna hjá Runavíkar kommunu.
Endamálið við heimasíðuni er stútt og støðugt at kunna borgararnar í kommununi, og onnur við, um vanligu tænasturnar í kommunalum høpi, og samstundis at virka sum kommunalur tíðindaportalur, har ljós áhaldandi verður varpað á átøk og hendingar á ymsum mótum innanvert kommunumarkið og í tvørkommunalum samstarvi, ið Runavíkar kommuna er partur av, og sum hava vanligan almennan áhuga.
Starvsfólk á kommunuskrivstovuni dagføra støðugt heimasíðuna, men hevur borgari góð ráð um okkurt, sum átti at verði kunnað um á heimasíðuni, er viðkomandi hjartaliga vælkomin at seta seg í samband við Runavíkar kommunu.
Tórbjørn Jacobsen
borgarstjóri


text:
Vestanstevna 2018
Innbjóðing til Róðrarfeløgini
Sandavágs Ítróttarfelag vil við hesum bjóða tykkum vælkomin á Vestanstevnu 2018.
Barnaróðurin byrjar kl. 13.30. og skulu bátarnir í hesum róðrum møta við dráttin í seinasta lagi kl 12.30.
FM-róðurin byrjar kl 15.00 og skulu bátarnir í hesum róðrum møta við dráttin í seinasta lagi kl 14.00.
Matur til róðrarfólki
Frá kl 12.00 og til róðurin er liðugur, verður smyrjibreyð og frukt til róðrarfólk og møguligar ferðaleiðarar at fáa í kappróðrarneystinum (1).
Vesi
Vesir eru í kappróðrarneystinum (1) og í Gamla skúla” (3) umframt við miðstaðarøki á Sondum (6)
Frásetan av kappróðrarbátum
Allir kappróðrarbátarnir skulu takast av bilunum við omankoyringina til bátahylin (2). Merkt er upp, hvar ymisku bátastøddirnar skulu standa.
Bilarnir verða síðan parkeraðir úti á Bakka (5). Eisini kann parkerast á ovara vegi (4).Umráðandi er at allir bilar venda í koyrirætningin, sum kortið vísir.
Bátarnir verða flotaðir úr bátahylinum, har dráttur er (2). Eisini er ein bátabrúgv, so manningar kunna skiftast um bátin har. Upphitingarøkið er við eystara landi.(sí kort)
Við dráttin verða numrini útflýggjaði. Har verða eisini fólk, sum taka ímóti og ávísa pláss til bátarnar at standa. Øll hjálparfólk verða í gulum vesti.
Steyp og steypahandan
Eftir róðurin verða steypini handað á miðstaðarøkinum á Sondum (6). Tey feløg, sum hava ferðasteyp í varðveitslu, verða biðin um at lata okkum tey aftur í bátadráttinum.
Ferðsla á Vestanstevnu
Leggjast skal til merkis, at ferðslan í bygdini verður nakað broytt á Vestanstevnu. Bygdin er sera trong, so tað er av stórum týðningi, at bert bilar í kappróðrarørindum koma inn um ánna. Onnur mugu parkera við hondbóltsplenuna.
Niðari vegur (Hammershaimbsvegur og á Sondum) verður einsrættaður inn í bygdina, meðan ovari vegur (úti á Bø /Onundavegur) er einsrættaður út úr bygdini.
Heitt verður á feløgini um at bera upplýsingarnar víðari til róðrarfólki. Hava tit nakrar spurningar hesum viðvíkjandi, eru tit vælkomin at ringja til okkum.
Vegna kappróðrarnevndina Hansina á Plógv, tlf 218591 Heðin Samuelsen, tlf 794470


text:
Tað er ein kendur trupulleiki, at sosialar veitingar ofta enda í hondunum á teimum, sum tær ikki vóru ætlaðar til. Ein avleiðing av tí er, at minni verður til teirra, sum eftir ætlan skuldu hava pengarnar.
Eg hugsi her um fólkapensjónistar og tað kjakið sum seinastu tíðina hevur verið um munin millum gift og ógift. Skulu øll fáa líka? Skal munur vera á støkum og pørum? Og skal munur vera á um pørini eru gift ella ógift?
Var ongantíð ætlanin við skipanini
Frá politiskari síðu hava vit valt eina skipan, har stakir pensjónistar hava fingið meira upp á seg enn tey giftu. Hetta er gjørt út frá tí tankanum, at nógvar av útreiðslunum hjá einum støkum pensjónisti eru líka stórar sum tær eru hjá pørum. Tað kostar tað sama at fylla ein oljutanga, líkamikið um eitt ella tvey fólk búgva í húsinum. Eisini hevur ein grundleggjandi tanki verið, at hjún hava skyldur mótvegis hvørjum øðrum.
Men hvussu so við teimum, sum liva saman uttan at vera gift? Tey eru á pappírinum støk, og hava tí rætt til hvør sína pensjón av tí hægra slagnum. Men øll vita, at ætlanin við at veita hægri pensjón til støk hevur ongantíð verið at gera mun millum hjún og sambúgvandi sum ikki eru gift.
Vilja ikki misnýta skipanina
Eg vil ikki við hesum leggja fólk undir at vilja misnýta skipanina, tí rættiliga nógv av teimum sum liva saman ógift, eru einkjur og einkjumenn sum hava funnið saman á eldri árum, og av tí at bæði sita í óskiftum búgvi eftir fyrra hjúnafelagan, kann tað vera trupult at ganga í nýtt hjúnalag. So í flestu førum er talan helst ikki um eina roynd at misnýta skipanina. Heldur er tað skipanin, sum er somikið stirvin, at fólk velja ta lættastu loysnina, sum í hesum førinum eisini gevur fleiri pengar. Skipanin eggjar beinleiðis til, at fólk skulu liva saman, uttan at vera gift, og tað er óheppið.
Trupulleikin er, at hetta gevur ein mismun bæði mótvegis teimum giftu og teimum støku, og tann mismunin mugu vit frá politiskari síðu fáa rættaðan.
Tey støku verða taparar
Í august mánaði fekk landsstýriskvinnan við almannamálum ein fyrispurning, har hon varð spurd, um hon ætlaði at gera nakað við munin millum giftar pensjónistar og tey sum liva saman uttan at vera gift. Hon svaraði, at um gift og ógift skuldu hava líka nógv í pensjón, so fór tað at kosta landskassanum einar 55 til 65 mió. krónur um árið og tað hevði hon ikki pengar til – og so hendi einki.
Eg undrist á hetta svarið, tí vit tosa altso um nøkur sum fáa meira útgoldið enn tey eftir ætlan eiga at fáa, og tí skuldi tað ikki kostað landskassanum pengar, at fingið hetta mistakið rættað. Tað skuldi annaðhvørt kostað minni, ella tað sama (um spardu inntøkurnar verða býttar út til hini). – Men sjálvandi – vit eru í einum valári, og tá skal eingin missa nakað. Tí verður víst til eina loysn, har øll fáa meira. – Altso øll skulu fáa líka nógv, líkamikið um tey eru hjún, støk ella liva saman ógift.
Jú tað ljóðar mikið gott. Men hvussu so við teimum sum veruliga eru støk? Ætla vit at tey í framtíðini skulu klára seg fyri helvtina av tí sum hjún og sambúgvandi fáa? Tað vera hesi, sum í longdini verða taparar um tann loysnin verður vald.
Sama skipan fyri børn og pensjónistar
Fyri mær er eingin ivi um, at støk eiga at fáa eina lutfalsliga hægri pensjón enn hjún, tí teirra pensjón skal røkka til fleiri útreiðslur. Hin trupulleikin við at líkastilla hjún og sambúgvandi má loysast á ein annan hátt, og tað ber væl til.
Vit hava longu í dag eina skipan við fríplássum á dagstovnaøkinum, har munur ikki verður gjørdur á, um foreldrini hjá barninum eru gift ella ógift. Og tá tað ber at halda skil á teimum tingunum á barnaøkinum, so má tað eisini bera til viðvíkjandi pensjónistum.
Sjálvandi skulu hjún fáa líka nógv sum sambúgvandi, sum ikki eru gift, og sjálvandi skulu støk fáa lutfalsliga meira enn pør.


text:
- Tíðindi, mentan og ítróttur
Sparingar í DR, 24Syv og TV 2
Størri javnvág skal fáast millum almennar og privatar fjølmiðlar í Danmark.
Tað sigur Mette Bock, mentamálaráðharri, sum í dag legði fram uppskotið hjá donsku stjórnini til miðlasemju fyri næstu fimm árini, tað vil siga frá 2019 til 2023.
Hetta tíðarskeiðið skal játtanin til danska kringvarpið skerjast við 20%, játtanin til útvarpsstøðina Radio24syv skal skerjast við 33% og so skulu 40% av TV2 seljast.
Á hinum bógnum skal serliga public service upphæddin, sum privatir miðlar kunnu søkja pengar úr, økjast úr verandi 35 milliónum upp í 220 milliónir.
Tað skal, sambært mentamálaráðharranum, geva privatu miðlunum í Danmark betri møguleika at geva sítt íkast til at framleiða dansk innihald í høgari góðsku.
Somuleiðis ætlar danska stjórnin at geva pláss til eina nýggja sjónvarpsrás, ið privatu miðlarnir kunnu bjóða seg fram til at røkja. Nýggja rásin skal senda mentan og fólkaupplýsing.
- Fjølbroytni í miðlalandslagnum hevur stóran týdning, sigur Mette Bock, sum samstundis leggur upp til at skerja danska kringvarpið munandi.
Ein avleiðing av tí verður, at tvær av verandi seks sjónvarpsrásum hjá DR verða sløktar.
Sí eisini


text:
Tann fúla lygnin hjá øllum Satans fjølmiðlum, stjórnarum, borgarstjórum, og Baals prestum er SODOMI.
Guð sigur, at SODOMI er SYND, bæði í Gamla Testamenti (sí Leviticus 20:13) og í Nýggja Testamenti (sí Róm. 1:26—27 & I. Cor. 6:9). Tey, sum liva í hasum, og venda ikki um frá tí, arva ikki kongadømi Guðs, og fara tí í helviti.
SODOMI er SYND, tað er ikki ein “alternativur lívsstílur”.
Misbrúkarar av sær sjálvum við mankyni arva ikki kongadømi Guðs (sí I. Cor. 6:9 FKJ ).
Hatta er tann FÚLA LYGNIN, og tit prógva, at tit eru av faðir tykkara, DJEVLINUM.
Tit eru av faðir tykkara djevlinum, og lystir faðirs tykkara vilja tit gera. Hann var ein myrðari frá byrjanini, og varð ikki verandi í sannleikanum, av tí at tað er eingin sannleiki í honum. Tá ið hann talar eina lygn, talar hann av sínum egna: tí at hann er ein lygnari, og faðirin at henni.
( Jóh. 8:44 FKJ )


text:
- Tíðindi, mentan og ítróttur
- Núverandi lóggáva er ov gomul
Tak niður
Menningardeildin hjá Visit Faroe Islands byrjaði 1. apríl í ár. Endamálið við deildini er at menna ferðavinnuna innanlands í Føroyum.
Ætlanin er fyrst og fremst at orða eina ætlan, sum skal siga, hvussu vit vilja hava Føroyar sum ferðamannaland, sigur Jóhan Pauli Helgason, sum er leiðari á menningardeildini.
Tað, sum tó er høvuðsavbjóðigin í føroysku ferðavinnuni innanlands, er lóggávan á økinum. Jóhan Pauli Helgason sigur, at tað er trupult at skipa ferðavinnuna, sum hon er nú, tí formligu amboðini mangla.
Í gjár avgjørdu hagastýrismenninir í Mykinesi, at steðga allari gongd út í Mykineshólm orsakað av øktu ferðsluni og ringa veðrinum. Lendið er slitið, og tí er avgerð tikin um at lata hagan hvíla restina av mánaðinum fyri fyrst.
Mykines er eitt dømi um, at ferðavinnan og serliga gongdin í haganum má skipast betur, soleiðis at vit kunnu hava eina burðardygga ferðavinnu í Føroyum, sigur Jóhan Pauli Helgason.
Sí eisini


text:
Assýrar
Assýrar eru eitt fólkaslag við uppruna í økinum sum er markið millum núverandi Irak, Iran, Turkaland og Sýria. Nú á døgum livir ein stórur partur av assýrum í útlegd.
Assýrar mynda størsta partin av kristna minnilutanum í Miðeystri.
Tungumál[rætta | rætta wikitekst]
Assýrar tosa eystaru málførini (dialektirnar) av aramæiska málinum, t.d. "eystur-assýriskt" (suroyo). Fyrr tosaðu assýrar akkadiskt, sum doyði úr í fyrstu øld e.Kr. Assýrar skiftu gomlu akkadisku kílaskriftina, ið teir nýttu at skriva á leirtalvur, út við assýriska stavraðið ið er ein eftirkomari av aramæiska stavraðnum. Assýrar vóru millum fyrstu fólkasløg ið tóku ímóti kristindóminum, uml. ár 45 e.Kr.


text:
Nú síggjast startlistarnir til Danske ÅrgangsMesterskaber á netinum, her fyri gruppe 1 og her fyri gruppe 2. DÅM verður í í Kildeskovhallen í Gladsaxe tann 18. til 20 juni 2010, fyri gruppe 1 í 50 metra hyli og fyri gruppe 2 í 25 metra hyli.
View Larger Map
Tað er aftur í ár ein rættiliga stórur hópur av føroyingum, sum fer til Danmarkar at kappast á hesi stevnu. Í gruppe 1 luttaka í øllum førum Turið S. Christiansen, Heðin L. Olsen, Cecilia Eysturdal, Eva Trygvadóttir, Óluva Jacobsen og Sigmund Mørkøre, øll fyri Ægir. Og í gruppe 2 luttaka Eyðbjørn Joensen, Óli Mortensen, Alvi Hjelm og Markus Joensen, eisini allir fyri Ægir, hóast Eyðbjørn sum kunnugt kappast fyri SuSvim her heima til dagliga, og Óli og Markus fyri HS.
Føroysku luttakararnir svimja ‘uttan fyri kapping’, sum merkir at teir konsekvent standa niðast á startlistum og úrslitalistum, við frámerki EXT. Tey eru sostatt ikki við í sjálvari kappingini um at gerast danskir meistarar, men svimja í staðin fyri tíðina og æruna.


text:
Gerðabók
Ár 2017, týsdagin 30. mai kl. 10.00, varð tingfundur settur.
Magni Laksáfoss, løgtingsmaður og ríkisumboðsmaðurin vóru ikki á fundi
Til viðgerðar:
1. 3. viðgerð av tingmáli nr. 102/2016: Uppskot til løgtingslóg um broyting í Anordning om ikrafttræden for Færøerne af lov om ægteskabs indgåelse og opløsning (Nágreingin í lógarregluni at signa borgarliga stovnað hjúnalag)
Broytingaruppskot nr. 1 fall 15-1-16
Broytingaruppskot nr. 2 fall 10-0-22
Broytingaruppskot nr. 3 fall 8-0-24
Broytingaruppskot nr. 4 fall 8-0-24
Uppskotið, sum samtykt við 2. viðgerð, endaliga samtykt 18-0-14
Málið avgreitt
Fundur niðurlagdur kl. 12.00
Fundur uppafturtikin kl. 12.30
2. 3. viðgerð av tingmáli nr. 92/2016: Uppskot til løgtingslóg um broyting í løgtingslóg um avgjald á framleiðslu og innflutningi (Broyting av vørunumrum og lækking av tolli)
Uppskotið, sum samtykt við 2. viðgerð, endaliga samtykt 22-0-10
Málið avgreitt
3. 3. viðgerð av tingmáli nr. 113/2016: Uppskot til løgtingslóg um broyting í løgtingslóg um barnavernd (Barndaverndarlógin) (Privat samdøgursrøkt o.a.)
Uppskotið, sum samtykt við 2. viðgerð, endaliga samtykt 23-0-8
Málið avgreitt
4. 3. viðgerð av tingmáli nr. 104/2016: Uppskot til løgtingslóg um broyting í løgtingslóg um ferðslu (Atgongd til upplýsingar úr akfarsskránni, hægri aldursmark fyri endurnýggjan av koyrikorti, kravd eftirútbúgving og broyttar frádømingarreglur fyri koyrilærarar og dagføring av sektarupphæddum)
Broytingaruppskot frá Kristin Michelsen, Ingolf S. Olsen, Ruth Vang, Sonju J. Jógvansdóttir, Magnus Rasmussen og Edmund Joensen samtykt 31-0-0
Uppskotið, sum samtykt við 2. viðgerð og soleiðis broytt, endaliga samtykt
31-0-0
Málið avgreitt
5. 3. viðgerð av tingmáli nr. 100/2016: Uppskot til løgtingslóg um broyting í løgtingslóg um serstakar treytir fyri fiskiskapi eftir makreli, norðhavssild og svartkjarti og botnfiski í Barentshavinum í 2017 (Strika krav um veiðiloyvi)
Uppskotið, sum samtykt við 2. viðgerð, endaliga samtykt 16-0-14
Málið avgreitt
6. 3. viðgerð av tingmáli nr. 122/2016: Uppskot til løgtingslóg um broyting í løgtingslóg um meirvirðisgjald (mvg endurrindan til elriknar hitapumpuskipanir)
Uppskotið, sum samtykt við 2. viðgerð, endaliga samtykt 19-0-11
Málið avgreitt
7. 2. viðgerð av tingmáli nr. 85/2016: Uppskot til løgtingslóg um broyting í løgtingslóg um djórasjúkur
Broytingaruppskot frá meirilutanum í Vinnunevndini fall 12-0-14
Broytingaruppskot frá minnilutanum í Vinnunevndini samtykt 14-0-12
Uppskotið soleiðis broytt samtykt 14-0-12
Uppskotið fer soleiðis samtykt til 3. viðgerð
8. 2. viðgerð av tingmáli nr. 125/2016: Uppskot til løgtingslóg um broyting í løgtingslóg um fast samband um Vestmannasund
Uppskotið fall 9-0-16
Málið avgreitt
9. 2. viðgerð av tingmáli nr. 128/2016: Uppskot til løgtingslóg um broyting í løgtingslóg um fast samband um Leirvíksfjørð
Uppskotið fall 9-0-16
Málið avgreitt
Tingmálini nr. 125 og 128/2016 vóru viðgjørd undir einum
10. 1. viðgerð av tingmáli nr. 132/2016: Uppskot til løgtingslóg um broyting í løgtingslóg um bygging av nýggjum havrannsóknarskipi (Økt játtan)
11. 1. viðgerð av tingmáli nr. 136/2016: Uppskot løgtingslóg um broyting í løgtingslóg um at byggja miðnámsskúla í Tórshavn (Útlegg, undirvísingaramboð og flagtekja)
12. 1. viðgerð av tingmáli nr. 133/2016: Uppskot til eykajáttanarløgtingslóg fyri mai 2017
Tingmálini nr. 132, 136 og nr. 133/2016 vóru viðgjørd undir einum og beind í Fíggjarnevndina
Tikið av skrá:
1. viðgerð av tingmáli nr. 134/2016: Uppskot til løgtingslóg um at seta nýggjan partapening í P/F Fiskaaling
Formaðurin setti næsta fund at verða mikudagin, 31. mai 2017, kl. 10.00, við hesi dagsskrá:
1. 2. viðgerð av tingmáli nr. 60/2016: Uppskot til løgtingslóg um broyting í løgtingslóg um matvørur v.m. (Ávís matvøruframleiðsla til heimamarknaðin undantikin frá vanligu reglunum um løggilding ella skráseting)
2. 1. viðgerð av tingmáli nr. 137/2016: Uppskot til løgtingslóg um broyting í løgtingslóg um landsskatt og kommunuskatt (Strika skattaafturbering til bare-boat leigað skip uttan fyri FAS)
Málið verður beint í Fíggjarnevndina
3. 1. viðgerð av tingmáli nr. 135/2016: Uppskot til løgtingslóg um broyting í løgtingslóg um kommunustýri (Kommunustýrislógin) (Heimildir hjá landsstýrismanninum at seta tiltøk í verk mótvegis kommunalum samstørvum)
Málið verður beint í Rættarnevndin
4. 1. viðgerð av tingmáli nr. 138/2016: Uppskot til løgtingslóg um broyting í løgtingslóg um arbeiðsfremjandi tiltøk (Lønarískoyti til tillagað starv)
Málið verður beint í Trivnaðarnevndina
5. 1. viðgerð av tingmáli nr. 134/2016: Uppskot til løgtingslóg um at seta nýggjan partapening í P/F Fiskaaling
Málið verður beint í Vinnunevndina
6. 1. viðgerð av tingmáli nr. 139/2016: Uppskot til løgtingslóg um broyting í løgtingslóg um málráð (føroyskt teknmál)
Málið verður beint í Mentanarnevndina
7. 1. viðgerð av tingmáli nr. 140/2016: Uppskot til løgtingslóg um broyting í løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017 (Revsiheimild fyri brot á sáttmála)
Málið verður beint í Vinnunevndina
8. Svar upp á skrivligan fyrispurning nr. S-22/2016 til Henrik Old, landsstýrismann frá Ingolf S. Olsen, løgtingsmanni, viðvíkjandi endurtøku av koyrikorti
9. Framløga
Fundur lokin kl. 23.28
Páll á Reynatúgvu
løgtingsformaður
/Beinta Isaksen
skrivari


text:
Kunning til hvalbingar og sandvíkingar
Framyvir skulu allar reseptir vera inni á apotekinum í seinasta lagi kl. 14.00, fyri at heilivágurin kann koma við bussinum til Hvalbiar kl. 14.30.
Heilivágurin verður latin til Bakkhús, har hann kann heintast við at gjalda kontant.
Nýggja heimasíðu
Læknamiðstøðin á Tvøroyri hevur fingið nýggja heimasíðu. Á henni ber til at samskifta trygt við læknaviðtaluna og t.d. biðja um tíð ella endurnýggja reseptir.
Signar Dam heiðraður á 40 ára starvsdegnumUmboð fyri Tvøroyrar Býráð og bygdarráðini í Fámjin og Hvalba høvdu leitað sær niðan í býráðssalin at geva Signari Dam, kommunulækna, eina gávu í samband við merkisdagin.
Malla Dam, ið er formaður í sosialu nevnd, bar fyrst fram nøkur takkarorð. Ikki óvæntað gjørdist tað ein blanding av hugleiðing frá dóttir, vanligum borgara og býráðslimi. Tíðarbili er langt, og verður kanska best mátað í tøkniligu menningini. Frá fastnettelefon við stórum avmarkingum gjøgnum stórar fartelefonir, ið heldur líktist einum kufferti fram til tað frælsi, ið fartelefonin í lummanum nú einaferð er før fyri at geva okkum. Eisini hava hølisviðurskiftini verið eitt sindur ótíðarhóskandi viðhvørt, men endaðu tó við at koma í eina trygga legu.
Kristin Michelsen, borgarstjóri takkaði fyri tað tryggu hondina og tað góða samskifti, ið hevur verið millum kommunu og lækna.
Signar gevst tó ikki sum lækni enn, men longu vaktirnar, ið sermerktu hansara fyrstu starvstíð, eru avloystar við einari meiri hóskandi skipan, og vit ynskja honum eisini ein góðan seinnapart í arbeiðslívinum.


text:
Ordramóttøka og telefontíð eru allar gerandisdagar millum kl. 09.00 og 17.00 á tlf. 340400 ella á ordri@rusan.fo.
Bíleggingar, sum eru okkum í hendi fyri kl. 13.00, verða avgreiddar sama dag.
Tó verða bíleggingar, sum verða goldnar við bankaflyting, avgreiddar næsta gerandisdag eftir kl. 12.00. Vøran kann heintast á høvuðsgoymslu okkara á Hjalla ella verða send keypara.
Útkoyring:
Vit senda vørur okkara um alt landið við Posta. Í Havn ber harumframt til at fáa vøru koyrda út við okkara bilum ímóti gjaldi.
Stórir ordrar:
Um keypari í góðari tíð vil tryggja sær stóra mongd av vøru, tvs. fyri eitt virði yvir 5.000 kr., skal ordrin rindast í seinasta lagi fýra arbeiðsdagar eftir bílegging, ella eftir at vøran er komin á goymslu. Vøran verður tá løgd til viks til keypara.
Um keypari ikki vil gjalda áðrenn, kunnu vit ikki tryggja við fullari vissu, at vøran er á goymslu, tí hon kann vera útseld hjá veitara, tá hon verður bíløgd.
Møguleiki eigur tó altíð at vera at finna aðra vøru í staðin.
Gjaldsfreist:
Allar vørur verða goldnar kontant. Vilt tú sum keypari flyta peningin, skal peningurin vera á kontu, áðrenn vøran verður útflýggjað.
Avsláttur verður bara latin loyvishavarum. Hesir fáa avsláttur á 5 prosent av víni og heitvíni.
Lata vøru innaftur:
Keypari kann lata vøru innaftur innan 14 dagar frá søludegi ímóti at vísa kvittan fyri vørukeyp.
Er talan um gávu, skal gávumerkið frá Rúsdrekkasøluni vera á vøruni.
Ein meginregla í sambandi við iðranarrætt er, at Rúsdrekkasøla Landsins fær vøruna aftur í sama standi, sum tá keyparin tók ímóti henni frá Rúsdrekkasøluni.
Servørur kunnu bíleggjast eftir avtalu, men verða ikki tiknar innaftur.
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


text:
Hetta er innritan viš NemID. Um tś vilt innrita į gamlan hįtt, vel leinkju "Cryptomathic."
Innrita ķ netbankan
Minst til at melda til 3D Secure
Keypir tś į netinum?
Frį januar 2017 varš kravt, at Dankort eru tilmeldaš 3D Secure trygdarloysnina, tį keypt veršur į netinum. 3D Secure er eitt felags heiti fyri Verified by Visa, MasterCard SecureCode og Dankort Secured by Nets.
Fyri kundar ķ Betri Banka er bert neyšugt at ringja til Kundatęnastuna og upplżsa fartelefonnummariš, iš skal knżtast at skipanini. 3D Secure veršur virkiš ein arbeišsdag eftir, at taš er skrįsett ķ bankanum.


text:
- Tíðindi, mentan og ítróttur
Neistin framvegis oddalið í fremstu deildini
Í fremstu hondbóltsdeildina hjá monnum vann Kyndil í gjárkvøldi stórsigur móti føroyameistarunum úr H71.
Úrslitið í høllini á Hálsi í gjárkvøldi gjørdist 25-13 til Kyndil. Hálvleiksstøðan var 14-7.
Fyrr í gjár vann Neistin 26-23 móti Team Klaksvík. Tann dysturin var eisini spældur í høllini á Hálsi.
Og í Vestmanna vann VÍF 27-24 móti KÍF.
Neistin er framvegis oddalið í fremstu hondbóltsdeildini hjá monnum.
Neistin hevur 24 stig fyri 15 dystir. H71 hevur 21 stig fyri 15 dystir, og Kyndil er á 3.plássi við 15 stigum fyri 14 dystir. VÍF hevur 14 stig fyri 13 dystir, og Team Klaksvík hevur 12 stig fyri 15 dystir.
Niðast eru StÍF og KÍF, sum hava 7 stig í part fyri 14 dystir.
Sí eisini


text:
Umhvørvið
Vit á Føroyaprent taka til eina og hvørja tíð umhvørvið við í okkara støðumeting av virkinum, og tá vit leggja framtíðarvirksemið til rættis. Vit vilja verða framman fyri brúkarakrøv um náttúruvernd og arbeiða tí hvønn dag við umhvørvinum sum parti av okkara virðisgrundarlagi.
Umhvørvisráðið hjá ST mælir øllum heimsins londum til at brúka meira av pappíri og vørum frá burðardyggum skógarbrúki. Føroyaprent hevur tí eitt sera gott útgangsstøði til okkara nýtslu av pappíri, sum bara kemur frá burðardyggum skógarbrúki í Evropa, har uml. 44% av landaøkinum er skógur. Skógurin í Evropa veksur hvørt ár, og bara seinastu 5 árini er hann vaksin so nógv sum støddin á Danmark.
Føroyaprent og kundar okkara kunnu tí við góðari samvitsku brúka pappír og økja nøgdina av prentlutum.


text:
Tíðin nærkast, til Skúladepilin við Marknagil verður tikin í nýtslu. Mánadagin var landsstýriskvinnan í mentamálum, Rigmor Dam, og vitjaði byggiplássið, har hon fekk rundvísing og kunning um stóru byggiverkætlanina frá umboðum fyri byggiharran, Landsverk.
Í sambandi við vitjanina sigur Rigmor Dam seg fegnast um, at byggingin sær út til at ganga eftir ætlan, og at arbeitt verður av øllum alvi fyri at heinta tað innaftur, ið eitt nú roknivillan í trappurúminum elvdi til, og sum seinkaði verkætlanini nakrar mánaðir.
- Hetta er ein heilt einastandandi spennandi verkætlan, sum fer at skapa heilt nýggjar karmar og møguleikar fyri okkara lesandi ungdóm, sigur landsstýriskvinnan.
Á samkomu á Tekniska Skúla mánadagin dag varð navnið á skúlanum avdúkað. Skúlin eitur nú “Glasir”úr norðurlendsku gudalæruni. Undirheitið á skúlanum er “Tórshavn College”, og hetta verður heitið, sum fer at verða nýtt í altjóða samanhangi.
Glasir verður karmur um ein samanlagdan tekniska skúla, handilsskúla og studentaskúli í Havn, ið leingi hava havt trongar og ótíðarhóskandi hølisumstøður, og sum í fleiri ár hava verið noyddir at avvísa skikkaðum umsøkjarum orsakað av trongu umstøðunum.
Nýggi skúlin er skipaður við felags leiðslu, og rektari er Bogi Bech Jensen, ið varð settur í starv í mai 2015.
Skúladepilin verður umleið 19.500 fermetrar til støddar og fer at hýsa umleið 1.300 næmingum. Byggingin verður formað soleiðis, at undirvísingin kann skipast kreativt, nýhugsandi, eins og hon skal vera fakliga og námsfrøðiliga slóðbrótandi. Víðari stendur í grundarlagnum fyri verkætlanini, at skúlin skal lúka framtíðarinnar ókendu krøv til undirvísing, og tí verður byggingin myndað við smidligum loysnum og fjøltáttaðum rúmleika, eins og partar av skúlanum vera opnir fyri næmingum alt samdøgurið.
Her eru nakrar myndir frá vitjanini.


text:
Kunngerðin kann lesast á hesi leinkjuni: http://logir.fo/Kunngerd/129-fra-26-09-2018-um-koyrikort-og-koyrifralaeru
Høvuðsbroytingarnar í koyrikortkunngerðini eru:
Kravið um nóg góða hoyrn strikað
Kravið um nóg góða hoyrn í § 18, stk. 1 fyri førarar av akførum í koyrikortflokki 1 (stórt prutl, motorsúkkla og vanligur bilur) er strikað.
Endurnýggjan av koyrikorti hjá eldri førarum við læknaváttan
Løgtingið samtykti á sumri í 2017 at hækka aldursmarkið fyri endurnýggjan av koyrikorti uttan læknaváttan fyri førarar av akførum í flokki 1 (stórt prutl, motorsúkkla og vanligur bilur) úr 70 árum til 75 ár. Hetta er endurtikið í § 50 í koyrikortkunngerðini, har koyrikortið vanliga verður útgivið við 5 ára gildistíð við læknaváttan, eftir at handhavin hevur fylt 75 ár. Koyrikortið verður vanliga endurnýggjað í 2 ár við læknaváttan, eftir at handhavin hevur fylt 80 ár.
Stytt krav um frálæru fyri 16 ára gomul sum ynskja koyrikort til stórt prutl og hava koyrikort til lítið prutl
Sbrt. § 12 a, stk. 2, kann koyrikort til stórt prutl, bólkur AM, verða latið persóni, sum hevur fylt 16 ár, og sum hevur koyrikort til lítið prutl, treytað av, at viðkomandi hevur:
Sbrt. § 64 i, stk. 1, nr. 13, litra c) í ferðslulógini er kostnaðurin fyri verkliga koyriroynd til stórt prutl – bólkur AM kr. 400.
Broytt heilsukrøv í skjali 2
Við støði í ES reglum um heilsu og í tráð við Vejledning om helbredskrav til kørekort, útgivið av Styrelsen for Patientsikkerhed í august 2017, hevur landsstýrismaðurin í skjali 2, sum eru minstakrøv um kropsligan og sálarligan førleika at koyra motordrivið akfar, sum koyrikort krevst til, gjørt nakrar broytingar, m.a um herd krøv til sjónina hjá førarum í flokki 1 og flokki 2 við t.d. dupultsjón og mistari sjón á øðrum eyganum.
Kravið um hoyrn til førarar í flokki 1 er tikið úr fylgiskjalinum.
Parturin, sum snýr seg um hjarta- og æðrasjúkur er meiri útgreinaður enn framman undan og sama er eisini galdandi fyri partin um diabetes.
Krøv eru sett til førarar, sum líða av steðgandi andadrátti í svøvni (obstruktivt søvnapnøsyndrom), har møguligt er at útgeva koyrikort við styttri gildistíð, fyri at halda eyga við støðuni og um viðkomandi fylgir tí røttu og nøktandi viðgerðini.
Harafturat eru gjørdar nakrar tillagingar í treytunum hjá førarum, sum hava epilepsi.


text:
SEV-stýrið hevur sett Hákun Djurhuus í stjórastarvið í SEV frá 1. januar 2008. Hákun Djurhuus er útbúgvin sivilverkfrøðingur og var m.a. stjóri í P/F Føroya Shell í 10 ár
SEV-stýrið avgjørdi í morgun at seta Hákun Djurhuus í stjórastarvið í Elfelagnum frá 1. januar 2008.
Hákun Djurhuus er 46 ár. Hann var útbúgving sivil- og byggiverkfrøðingur á Danmarks Tekniske Universitet í 1986 og hevur síðani ognað sær drúgvar starvs- og leiðsluroyndir. Hann var stjóri í P/F Føroya Shell í 10 ár - frá 1997 til í summar. Undan tí starvaðist hann hjá A/S Dansk Shell í eitt ár, tá hann eisini tók ein part av HD-lestri.
Árini 1992 til 1996 var Hákun Djurhuus leiðsluráðgevi og stjóri í P/F Northern Fish Cold Storage Ltd. í Klaksvík. Frá 1986 til 1992 arbeiddi hann sum ráðgevandi verkfrøðingur hjá Landsbyggifelagnum og E.D. Verkfrøði.
Hákun Djurhuus var eisini eitt skifti føroyskur umboðsmaður hjá Kreditforeningen Danmark, sum seinni broytti navn til Realkredit Danmark. Harumframt hevur hann royndir í ymsum nevndararbeiði. Hann er nevndarlimur í Føroya Arbeiðsgevarafelag og nevndarformaður í Smyril Line.
Hákun Djurhuus leggur nevndarsessin í Arbeiðsgevarafelagnum frá sær í næstum, har hann hevur verið valdur, tí hann var stjóri í P/F Føroya Shell. SEV-stýrið hevur góðkent, at hann heldur fram sum nevndarformaður í Smyril Line.


text:
Ari av Rana
10.11.2017 - 16:02
Ítróttur > Ítróttur > Fótbóltur
Svøríki fær eina sera torføra uppgávu í kvøld, tá teir heima á Friends Arena í Stokkhólmi taka ímóti Italia í play-off dystunum til HM endaspælið.
Svøríkí kláraði akkurát at spæla seg víðari í einum krút sterkum bólki í undankappiningini. Svørríki hevði millum annað Frakland og Holland í sínum bólki. Frakland vann bólkin við 23 stigum, meðan Svøríki og Holland bæði endaðu á 19 stigum. Svøríki hevði tó betri málmun og spældi seg víðari.
Italia endaði á einum sera tryggum 2. plássi í einum sera veikum bólki í undankappingini. Nummar eitt gjørdist Spania við 28 stigum. Italia vunnu sær 23 stig, heili 10 stig fleiri enn Albania á triðja plássi.
Hóast Svøríki spælir á heimavølli eru Italia favorittar at vinna dystin. Italia hevur verið við í hvørjum einasta HM endaspælið síðani endaspælið í 1958, sum var hildið í Svøríki.


text:
Einaferð var skúlin á Glyvrum millum fremstu og størstu skúlar í landinum. Hann er bygdur í 1958. Eftir at nýggi skúlin við Løkin varð bygdur, bæði hin niðurtikni og hin núverandi, fekk Glyvra skúli ein annan leiklut enn frammanundan. Nú hýsir hann øllum næmingunum í økinum frá 0. til og við 3. flokk.
Fyri at halda skúlan í góðum standi er kommunan farin undir eina umvælingarætlan, sum í fyrstu atløgu snýr seg um at leggja nýggja tekju á skúlan. 1 millión krónur vóru settar av á fíggjarætlanini 2016, og tá tilboðini komu inn, átti KBH lægsta boðið, sum táttaði í eina millión. Tað gongst væl við arbeiðnum, sum verður liðugt seinri í summar.


text:
Orð: Jóhan Carl Joensen
Lag 1: Hans Jacob Højgaard
Lag 2: Danskt fólkalag
1. Várt móðurmál tað hevur so ringa lagnu havt,
men einki annað eigur sum tað so stóra kraft
til føroyingar at samla og halda saman fast,
:/: so leingi hjartatónin í teimum ikki brast. :/:
2. Til fjals og so til fjøru í Føroyum hoyrdist tað
frá avgomlum tíðum og inntil henda dag;
væl er tað nú úr kirkju og skúla burturbeint,
:/: men aftur vil tað koma, um tíðliga ella seint. :/:
3. Úr Føroyum fór so mangur ta víðu jørð umkring
at hoyra aðrar tungur og síggja onnur ting;
men kom hann ikki aftur, tí lívið var ov stutt,
:/: honum longdist tó at hoyra sítt móðurmál til slutt. :/:
4. Í kvøld vit vilja drekka tilsaman eina skál
til æru fyr okkara gamla Føroya mál,
at tað má altíð liva – vit goyma Føroya skatt –
:/: til tað eitt sinn í tíðini kann koma til sín rætt. :/:


text:
Norðsjógvurin fær nú eina nýggja oljukeldu.Týska Wintershall og danski Norðsjóvargrunnurin eru loksins til reiðar at fara undir at bora olju upp úr Ravnbrunninum, skrivar Berlingske.Hetta er fyrstu ferð í tíggju ár, at Norðsjógvurin fær eina nýggja oljukeldu, hóast meira enn
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Remember the golden rule: He who has the gold makes the rules"


text:
Bløðini hjá MFS
Ein gluggi til lestrarlívið
Í 2012 gjørdi MFS av at leggja tey bæði bløðini, Pisan til miðnám og Fjølnir til lesandi undir hægri lestri, saman til eitt blað undir navninum Fjølnir. Fjølnir bjóðar lesaranum ein glugga inn í gerandisdagin hjá lesandi. Teirra upplivingar, royndir og framtíðarætlanir.
Føroysk lesandi kring heimin, fakfólk og politikarar úti sum heima hava givið eitt stórt íkast til tilfarið. Blaðið fæst í prenti á miðnámsskúlum og bókasøvnum kring landið og í netútgávu her á heimasíðuni.
Les nýggjasta Fjølnir her:
Fjølnir 2018
Fjølnir 2017
Fjølnir 2016
Fjølnir 2015
Fjølnir 2014
Fjølnir 2012
Pisan (2000 - 2011)
Pisan er ein bóklingur ætlaður teimum, ið fara undir hægri lestur í Føroyum ella uttanlands. Í Pisuni kanst tú lesa um ymisk viðkomandi viðurskiftir í sambandi við lestrarval, lestrarbyrjan og ymisk onnur praktisk viðurskifti, sum eru viðkomandi í samband við hægri útbúgving.
Í blaðnum er eitt fjølbroytt úrval av greinum um ymisk lestrarlond, har føroyingar eru ella hava verið undir útbúgving, har greitt verður persónligum royndum í einstøku londunum. Eisini eru ymisk hent yvirlit við upplýsingum viðvíkjandi m.a. lestrarvegleiðing, bústaðarávísing, føroyskum feløgum uttanlands o.s.fr..
Pisan kom seinastu ferð út í 2011. Frá 2012 at rokna eru MFS-bløðini løgd saman í eitt felagsblað undir heitinum Fjølnir
Fjølnir (1966 - 2011)
Fjølnir er árliga lestrarblaðið hjá MFS til lesandi á miðnámi og hægri útbúgvingum. Blaðið er á tremur við politiskum, mentunarligum og útbúgvingarligum tilfari til tey, sum eru ella hava ætlanir um at fara undir hægri lestur.
Fjølnir bjóðar frágreiðingar frá lestrarumhvørvum kring heimin, royndir frá lesandi og fakfólki og ikki minst hentir upplýsinagr til tey, ið ynskja sær konkreta fakta, áðrenn tey kasta seg út í lestrarlívið.
MFS leitar altíð eftir nýggjum fólki við spískum pennum og áhugaverdum søgum at gera eitt íkast til Fjølnir. Send okkum ein t-post, um tú hevur huga at vera við. Vit gleða okkum at fáa teg upp í part.
Fjølnir 2010 - Árgangur 26 - Nr. 2 - Desember
Fjølnir 2010 - Árgangur 26 - Nr. 1 - September
Fjølnir 2009 - Árgangur 25 - Nr. 1 - Februar
Fjølnir 2008 - Árgangur 24 - Nr. 2 - Juli
Fjølnir 2008 - Árgangur 24 - Nr. 1 - Mars
Fjølnir 2007 - Árgangur 23 - Nr. 5 - Desember
Fjølnir 2007 - Árgangur 23 - Nr. 4 - November
Fjølnir 2007 - Árgangur 23 - Nr. 3 - Oktober
Fjølnir 2007 - Árgangur 23 - Nr. 2 - Apríl
Fjølnir 2007 - Árgangur 23 - Nr. 1 - Februar
Fjølnir 2006 - Árgangur 22 - Nr. 4 - Desember
Fjølnir 2006 - Árgangur 22 - Nr. 3 - Juli
Fjølnir 2006 - Árgangur 22 - Nr. 2 - Mai
Fjølnir 2006 - Árgangur 22 - Nr. 1 - Februar
Fjølnir 2005 - Árgangur 21 - Nr. 4 - Desember
Fjølnir 2005 - Árgangur 21 - Nr. 3 - Oktober
Fjølnir 2005 - Árgangur 21 - Nr. 2 - September
Fjølnir 2005 - Árgangur 21 - Nr. 1 - Mars
Fjølnir 2004 - Árgangur 20 - Nr. 2 - November
Fjølnir 2004 - Árgangur 20 - Nr. 1 - Mars
Fjølnir 2003 - Árgangur 19 - Nr. 3 - Desember
Fjølnir 2003 - Árgangur 19 - Nr. 2 - Oktober
Fjølnir 2003 - Árgangur 19 - Nr. 1 - Mars
Fjølnir 2002 - Árgangur 18 - Nr. 5 - November
Fjølnir 2002 - Árgangur 18 - Nr. 4 - September
Fjølnir 1968 - Árgangur 3 - Nr. 3 - Apríl
Fjølnir 1967 - Árgangur 3 - Nr. 2 - Desember
Fjølnir 1967 - Árgangur 3 - Nr. 1 - November
Meginfelagstíðindi (1963 - 1965)
Meginfelagstíðindi - Árgangur 3 - Nr. 2 - apríl 1965
Meginfelagstíðindi - Árgangur 3 - Nr. 1 - februar 1965
Meginfelagstíðindi - Árgangur 2 - Nr. 6 - 22. november 1964
Meginfelagstíðindi - Árgangur 2 - Nr. 5 - 27. oktober 1964
Meginfelagstíðindi - Árgangur 2 - Nr. 4 - 13. oktober 1964
Meginfelagstíðindi - Árgangur 2 - Nr. 3 - 31. mei 1964
Meginfelagstíðindi - Árgangur 2 - Nr. 2 - 25. apríl 1964
Meginfelagstíðindi - Árgangur 2 - Nr. 1 - 2. apríl 1964
Meginfelagstíðindi - Árgangur 1 - Nr. 4 - 18. november 1963
Meginfelagstíðindi - Árgangur 1 - Nr. 3 - 16. september 1963
Meginfelagstíðindi - Árgangur 1 - Nr. 2 - 6. juni 1963


text:
Beint áðrenn kl. 21 í gjárskvøldið fór Sjúraberg avstað fyri seinastu ferð.
Nógv fólk vóru á kajuni og søgdu farvæl og var tað sera rørandi at síggja hetta vakra skip fara sín síðsta túr, vegna fiskivinnunýskipanini hjá Aksel V. Johannesen, Høgni Hoydal og Poul Michelsen.
Nú hava so 25 familjur mist sítt livibreyð og vónandi eru okkara umboð í Norðoyggjum nøgd, tey sum skuldi vera borg, men gera akkurát tað Høgni Hoydal biðjur tey gera og tískil vera vit Norðoyingar niðurgjørdir og okkara økið verður niðurlaga.
Sjá filmsklipp, klikk her “Sjúrðaberg avstað fyri seinstu ferð”
Eisini ber til at hyggja eftir filmsklippunum til høgru.
SáH


text:
George Michael
George Michael (føddur Georgios Kyriacos Panayiotou, grikst: ΓeώpYιoς Kupιάkoς ΠavaYιώtou, 25. juni 1963 í London, deyður 25. desember 2016 í Goring-on-Thames) var ein enskur sangari, sangskrivari, tónleikari og tónleikaprodjúsari og úr London. Pápi hansara er griskur kyprioti og mamman er ensk. George Michael gjørdist heimskendur, tá hann og skúlavinmaður hansara Andrew Ridgeley vóru poppduo'in Wham!. Fyrsta staklag hansara sum einstaklingur var Careless Whisper, sum seldi yvir 6 milliónir um allan heimin. Hann vann sera nógvar heiðurslønir tey 30 árini, hann var virkin innan tónleikalívið. George Michael gavst við konsertferðum í 2008. Fyri ikki at framføra fyri einum hálvtómum leikvølli í 2008, gav poppkongurin ókeypis atgongumerki til fólk í Danmark. "Høvuðsorsøkin er, at eg eri nú 45 ára gamal. Eg haldi at popptónleikur eigur at vera fyri ungdómin, og ikki ein roynd í at halda út", segði George Michael.
George Michael doyði í heimi sínum jóladag 2016.
Útgávur[rætta | rætta wikitekst]
- Faith (1987)
- Listen Without Prejudice Vol. 1 (1990)
- Five Live (EP) (1993)
- Older (1996)
- Songs from the Last Century (1999)
- Patience (2004)
- Symphonica (2014)


text:
Sameindu Emirríkini eru syðrumegin við Persaflógva. Tríggir fjórðingar av hesum islamska ríkinum eru sandoyðimørk, har tað er ógvuliga heitt og turt alt árið. Bara heilt lítil partur er nýtiligt dyrkilendi, og næstan øll matvøra verður innflutt. Í 1958 varð olja funnin, hon hevur gjørt Emirríkini til eitt av heimsins ríkastu londum, og hjá flestum fólkum eru lívskorini heilt góð. Fram við strondini eru mong stór oljureinsiverk
Sameindu Emirríkini eru samgonga av sjey smáum ríkjum, emiratum - Abu Dhabi, Ajman, Dubai, Fujairah, Ras al-Khaimah, Sharjah og Umm al-Qaiwain. Hvør emirur hevur einaveldi í sínum ríki, men teir hittast javnan at taka avgerðir, sum eru fyri alt samveldið. Abu Dhabi er størsta emirríkið, og høvuðsstaðurin har er eisini samveldisshøvuðsstaður.
Ferðavinnan veksur skjótt í Sameindu Emirríkjunum. Um 50.000 fólk, meginparturin úr Evropa og Japan, koma higar, helst um veturin, tí at tá er veðurlagið lýtt og gott. Tað, ið dregur fólk, eru oyðimarkarferðir, tollfríir handlar, basarar, strendur og frálík gistingarhús.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Abu Dhabi
Vídd: 83.600 km2
Fólkatal: 4.798.491
Alment mál: arabiskt
Átrúnaður: islam 96% aðrir 4%
Stýrirlag:
kongsríkjasamveldi
Gjaldoyra:
dirham (AED)


text:
Síðani myndin av tí lítla dronginum, sum var skolaður uppá land, ferðaðist í socialu miðlunum havi eg hugsað, hvat kann eg gera fyri at hjálpa. Eisini hevur tað fingið meg at hugsa um kenda líknilsið um miskunnsama samáriubúgvan. Spurningurin, Jesus fær er: Hvør er tá næsti mín? Og Jesus svarar við at fortelja søguna og endar við at venda øllum á høvdið. Tú ert næstin, er svarið. Um tú kanst, so gev pengar til Dansk flygtningehjælp t.d. gjøgnum hesa síðuna.
Update your browser to view this website correctly. Update my browser now


text:
Kunningartiltak um útbúgvingarnar á Setrinum
Mikukvøldið 2. mai 2012 kl 19 verður stóra almenna kunningartiltakið um útbúgvingarnar á Setrinum.
Tiltakið verður hildið hjá Østrøm á Skálatrøð 17 í Tórshavn.
Her fara lesandi fyri allar útbúgvingarnar at siga frá. Eisini verða básar, har høvi verður at hitta granskarar og undirvísarar og frætta nærri um útbúgvingar og lestrarumstøður.
Studni og MFS luttaka eisini á tiltakinum og fara eisini at hava sínar básar.
Í steðginum fara Lív Næs og Tróndur Enni at spæla og syngja.
Skráin verður hendan:
19.00 Vælkomin og kunning um básarnar (Setrið, Studni, MFS)
19.10 Sigurð í Jákupsstovu, rektari bjóðar vælkomin
19.20 Føroyskt hevur orðið
19.35 Sjúkrarøktarfrøði hevur orðið
19.50 Samfelagsvísindi hevur orðið
20.05 Søga hevur orðið
20.20 Steðgur. Lív Næs og Tróndur Enni syngja og spæla.
20.40 Læraraútbúgvingin hevur orðið
20.55 Námsfrøði hevur orðið
21.10 Lívfrøði hevur orðið
21.25 KT-verkfrøði hevur orðið
21.40 Náttúruvísindi, hav og jarðfrøði, hevur orðið
22.00 Liðugt
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Søk um fíggjarligan stuðul
Stuðul verður veittur felagsskapum, bólkum og einstaklingum, ið virka fyri ella skipa fyri tiltøkum, sum kunnu metast at vera vælgerandi.
Hví lata vit stuðul?
Av tí at samlaða stuðulsupphæddin er avmarkað, kunnu vit ikki játta øllum umsóknum, sum falla innanfyri okkara meginreglur. Vit veita stuðul til tey endamál, sum vit meta liggja okkum nærmast.
Hví vit ikki stuðla hvørjaferð!
Stuðulin til nærumhvørvið verður veittur virksemi, sum kann metast at vera vælgerandi. Tvs. at vinnuligt virksemi verður ikki stuðlað. Sum meginregla verður ikki latið stuðul til fløguútgávur, bókaútgávur og líknandi. Fíggjarligur stuðul til skúlaflokkar verður heldur ikki givin.
Hvussu biður man um stuðul frá Formula?
Ynskja tit at biðja um stuðul frá Formula, verða tit biðin um at útfylla niðanfyri standandi skjal. Skrivið heldur eitt sindur ov nógv – enn eitt sindur ov lítið.
Hvat hendir so?
Einaferð um ársfjórðingin viðgera vit á Formula tær umsóknirnar, sum eru komnar inn, og geva tykkum svar. Umsóknir til tiltøk, ið liggja minni enn 2 vikur frá umsóknardegnum, verða ikki viðgjørdar.
Hvør fær?
Øll, sum hava givið sær stundir til at biðja um stuðul frá Formula, fáa eitt aftursvar. Velja vit at siga nei einaferð, so ber til at royna aftur – 1 ár seinni.